Devetog dana FEST-a plaketa Kinoteke Danici Ćurčić, ČEKAJUĆI HANDKEA, knjige o Dinku Tucakoviću i Emiru Kusturici - Vesti\nNa početku devetog dana konferencija za novinare 50. FEST-a, direktor Jugoslovenske kinoteke i umetnički direktor FEST-a, Jugoslav Pantelić, uručio je Plaketu Jugoslovenske kinoteke Danici Ćurčić, danskoj glumici rođenoj u Srbiji, koja igra u filmu „Mrak” Dušana Milića, jednom od 20 ostvarenja Glavnog takmičarskog programa 50. Festa.\nJugoslav Pantelić je izjavio da mu je veliko zadovoljstvo što nagradu uručuje „izuzetnoj glumici našeg porekla koja je pomerila granice svoje profesije, u najboljem smislu te reči, kako na matičnom, danskom filmskm tržištu tako i šire” i izrazio uverenje da je uloga u filmu „Mrak” tek početak njenog prisustva u srpskoj kinematografiji.\n- Ovo je nenormalna čast, nisam mogla ni da sanjam ovako nešto. Hvala puno i Snežani (van Hauvelingen), producentkinji filma „Mrak”, koja me je otkrila u Danskoj, i reditelju Dušanu Miliću na sjajnom radu. Ponosna sam što mi je „Mrak” prvi film na srpskom. Ponosna sam što delim dve kulture i imam priliku da radim i u Danskoj i u Srbiji - poručila je Danica Ćurčić.\nU Glavnom programu van konkurencije na 50. Festu biće prikazan dokumentarni film „Ćekajući Handkea”o kome su na konferenciji za medije govorili reditelj Goran Radovanović, protagonista Srđan Petrović i montažer Nenad Pirnat.\nPrethodni film Gorana Radovanovića, „Slučaj Makavejev ili proces u bioskopskoj sali” 2019. je nagrađen Beogradskim pobednikom za najbolje ostvarenje u selekciji Srpski film 47. Festa.\n- FEST je prikazao šest ili sedam mojih filmova, tako da su to lepe uspomene - izjavio je Radovanović. Nakon igranog filma „Enklava” (2015) Radovanović se vratio na Kosovo da snimi dokumentarac o vinaru Srđanu Petroviću iz Velike Hoče koji, nakon vesti da je Peter Handke dobio Nobelovu nagradu za književnost, odlučuje da postavi ploču posvećenu velikom piscu ali i velikom prijatelju ljudi iz ovoga kraja.\n- Posebno sam bio srećan i uzbuđen da jedan pisac voli nas, Srbe, da hoće da vidi i čuje naše muke. Posle sveg tog truda i zalaganja, knjige „Kukavice Velike Hoče” i dve novčane nagrade koje nam je poklonio, mi smo hteli da mu se nekako odužimo. Rekao sam Goranu da bih voleo da postavimo neku ploču njemu u čast, da napravimo park, zasadimo drvo... iz cele te ideje nastao je film kojim smo mu se odužili -rekao je Srđan Petrović\n- Velika Hoča je enklava gde su se dogodili stravični zločini. Na 2,5 km odatle je je manastir Zočište iz 14. veka koji je dignut u vazduh, u blizini su ubijeni novinari Radio Prištine, tu je Orahovac gde je bilo jezivih zločina, narod odatle nosi jednu traumu koja nije nimalo laka - konstatovao je Radovanović.\nOn je pomenuo i druge zločine nad srpskim življem na Kosovu posle NATO intervencije, poput stradanja žetelaca u Starom Gacku, dece koja su se kupala u Goraždevcu, dignutog autobusa „Niš ekspresa”, podvukao da uprkos prisustvu 50.000 američkih vojnika i cele infrastrukture evropske zajednice „oni nisu u stanju da reše jedno jedino ubistvo”.\nReditelj se podsetio preminulog montažera Andrije Zafranovića, sa kojim je radio na ovom filmu i rekao da, kada je reč o igranom filmu, bila je „magija“ gledati ga kako radi.\nGoran Radovanović je na kraju naveo da je „jedini autor od Moskve do Rima” koji je četiri puta bio u konkurenciji na festivalu u Amsterdamu, ali da sada nijedna zapadnoevropska zemlja ne želi da podrži „Čekajući Handkea”.\n„Čekajući Handkea” će, zahvaljujući „Megakomu” imati bioskopsku distribuciju u Srbiji a na FEST-a ga možete pogledati 5. marta u Sali 1 Kombank dvorane i 6. marta u 17 u Dvorani Kulturnog centra Beograda, u 17.30 u Sali 7 Sinepleks Galerije Beograd i u 21.30 u Sali 6 Kombank dvorane.\nPred novinarima FEST-a predstavljena je još jedna knjiga iz edicije Festovih 50 - "Dinko". Monografiju o Dinku Tucakoviću filmskom i televiziskom reditelju, kritičaru i teoretičaru filma, ali i dugogodišnjem direktoru Muzeja Jugoslovenske kinoteke napisao je Milan Nikodijević. O knjizi su pored autora govorili i Ivan Karl, gradski Sekretar za kulturu i predsednik Odbora FEST-a, i Jasmina Ninkov, direktorka Biblioteke grada Beograda, koja je izdavač ovog izdanja.\n- Vidim dosta poznatih i dragih lica, fali samo Dinko, ali kroz ovu knjigu, on je tu sa nama - rekao je Ivan Karl, podsetivši da je Dinko je bio dobri duh naše kulture i filma.\n- Nisam imao pravo, a nisam ni želeo da odbijem Ivana Karla koji mi je ponudio da radim ovu knjigu budući da sam nekoliko decenija proveo družeći se i radeći sa Dinkom Tucakovićem- kazao je Milan Nikodijević dodavši da monografija ima sedam poglavlja, koja od životopisa do svih segmenata rada, pokrivaju Dinkov život i stvaralaštvo čoveka koji je "svojim životom obeležio naš film".\nOn je naglasio da se u knjizi nalazi i 19 tekstova ljudi koje je pozvao da govore o Dinku, koji su osvetlili mnoge njegove osobine i značajne situacije i dodao da je monografija „vruća“ i da pravo iz štamparije stiže pred FEST-ovu publiku i novinare.\nJasmina Ninkov je naglasila da je Biblioteci grada Beograda čast što je pokrenula ediciju Festovih 50. Ivan Karl je podsetio i da su sve ličnosti čije su monografije objavljene u ediciji Festovih 50 dobile imena ulica u Beogradu. Promociji su prisustvovale Maja i Lana Tucaković, koje su članovi porodice prerano preminulog reditelja.\nPod kupolama FEST-a predstavljeno je i drugo i dopunjeno izdanje knjige "Emir Kusturica kult margine" autora Gorana Gocića. Uz autora Gocića o ovom izdanju govorili su Ivan Karl, gradski Sekretar za kulturu i predsednik Odbora FEST-a, Jasmina Ninkov, direktorka Biblioteke grada Beograda i Aleksanadr Gajšek, izdavač.\nPrema Karlovim rečima knjiga o Kusturici zasluženo se našla pod okriljem edicije Festovih 50, jer je teško ne setiti se da je daleke '92. godine u veoma teškim godinama za ovo podneblje Emir Kusturica iskoristio svoj uticaj da gosti FEST-a budu Džim Džarmuš i Džoni Dep.\nAleksandar Gajšek je kazao da koliko je naša kultura imala sreće da je reprezentuje Emir Kusturica, toliko je on imao sreću da o njemu piše baš Goran Gocić i to iz najmanje tri razloga: autor je vrhunski novinar, izvanredan filmski kritičar i fantastičan pisac, ali poseduje i dar za filozofsko promatranje života.\nAutor Gocić je naglasio da je novo izdanje dopunjeno sa sedam novih filmova, dva igrana i dva dokumentarna koja je Kusturica u međuvremenu napravio, ali i sa tri koja su mu promakla u prvom izdanju.\n- Svi ovi citati koji su u knjizi nastali su iz razgovora sa Emirom Kusturicom. Imao sam tu privilegiju da budem jedini autor, među desetak objavljenih knjiga o Emiru, kome je autor lično suflirao - rekao je Gocić predstavivši svoju knjigu.\nNa pitanje koje su sličnostima i razlike dva autora sa obzirom da Kusturicu nazivaju "Baklanskim Felinijem", Gocić je rekao da su oba autora uspela da zarobe mentalitet, temperament i da je Kusturica kvintisencijalni balkanski autor.


Istraga pada: Avion Kačinjskog srušen od eksplozivne naprave\nM. K. 11. aprila 2017. 07:04\nKomisija poljske vlade saopštila je da se avion, koji se pre sedam godina srušio i ubio poljskog predsednika i još 95 putnika, najverovatnije raspao u vazduhu kada je došlo do detonacije eksploziva.\n„Dosta toga ukazuje da je došlo do eksplozije na letu, 10. aprila 2010. godine. Na osnovu rezultata možemo reći da je uzrok eksplozije termobaričko punjenje eksplozivne naprave“, navodi se u saopštenju Komisije, prenosi Rojters.\nNova komisija je predstavila u ponedeljak preliminarne rezultate na sedmu godišnjicu katastrofe u zapadnoj Rusiji u kojoj su poginuli poljski predsednik Leh Kačinjski sa suprugom, i još 95 osoba, mahom političara.\nNova komisija, koju je sastavio poljski ministar odbrane Antoni Maćerević, kazao je da je avion eksplodirao i raspao se nekoliko minuta pre sletanja.\nU ranijim navodima, kao krivac za pad aviona označeni su ruski kontrolori leta, koji su navodno namerno davali pogrešna upuitstva.\nPrethodna komisija, za pad je optužila poljskog pilota i ruske kontrolore leta, dok su ruski izveštaji krivicu prebacivali na Poljake.\nIstraga je prvobitno nagoveštavala da je nesreći doprinelo to što je jedno od krila aviona zakačilo drvo u blizini piste.\nKako je AFP naveo, novi istražitelji su svoje nove zaključke bazirali na analizi razgovora između pilota aviona i ruskih kontrolora za vazdušni saobraćaj.


Dolazi li Dragović u Zvezdu ili ne? – Televizija srpske dijaspore\nDolazi li Dragović u Zvezdu ili ne?\nDirektor kaže – ostaje do kraja sezone, Kiker napominje – emocionalna veza sa Zvezdom je velika… Austrijanac srpskog porekla tema uglednog sportskog lista.\nSportski direktor Bajera iz Leverkuzena, Simon Rolfes, rekao je da Aleksandar Dragović ostaje u klubu do kraja sezone. On nije demantovao da će igrač preći u drugi klub, ali napominje da se to izvesno neće dogoditi u januaru.\n“Na zimu ćemo pustiti nekoga, samo ukoliko situacija u timu to dozvoljava. Dragović je, za sada, u našim planovima za čitavu sezonu“, rekao je Rolfes za Kiker.\nUgledni sportski list je na svom portalu objavio poduži tekst, povodom informacija da Dragović ove zime prelazi u Crvenu zvezdu. Navodi se da je Dragović u ovom trenutku alternativa u Leverkuzenu i da igrač želi da zadrži mesto u reprezentaciji, pa stoga hoće da pređe u Crvenu zvezdu već ove zime. Ali, isto tako se napominje da sve zavisi od Leverkuzena. Igraču ugovor ističe na leto 2021. godine i spreman je da napravi finansijske ustupke, kako bi njegov prelazak u Crvenu zvezdu postao stvarnost. Kiker dodaje i da je Dragovićeva veza sa Crvenom zvezdom emocionalno velika.\nCrvena zvezda se letos već udvarala Dragoviću, ali je taj transfer propao. Kiker navodi da Bajer nije želeo da se odrekne igrača, ali Mozzart sport ima drugačije infromacije. Bajer iz Leverkuzena je bio spreman da ga pošalje u Beograd, uz dogovor o obaveznom otkupu od 1.200.000 evra. Čak je i Dragović bio spreman da značajno redukuje primanja i u crveno-belom dresu igra za 40.000 evra mesečno. Međutim, zbog prebukiranosti na štoperskoj poziciji, rukovodstvo Crvene zvezde je odustalo od tog angažmana. Pre toga je iskusni defanzivac odbio turski Trabzon, koji nije uspeo da ga uveri da je to pravo mesto za njega.\nDragović je letos gajio nadu da bi klub mogao da napusti Džonatan Ta, ali se to nije dogodilo, pa je Austrijanac srpskog porekla ostao u drugom planu. Startovao je samo dva puta u Ligi Evrope ove sezone, dok je u Bundesligi proveo mršavih 59 minuta na terenu i još 17 u Kupu Nemačke.\nReprezentativac Austrije je na Baj Arenu stigao na leto 2016. godine, kao veliko pojačanje iz Dinama iz Kijeva, za obeštećenje od 21.000.000 evra. Ipak, adaptacija na Bundesligu nije bila idealna. U prvoj sezoni je odigrao 23 utakmice u svim takmičenjima, a u sezoni 2017/2018. je bio na pozajmici u Lesteru (16 nastupa). U prethodne dve sezone je ostvario 53 nastupa u svim takmičenima i postigao dva gola, a u ovoj 264 minuta ukupno – od čega 188 u Ligi Evrope.\nAleksandar Dragovićcrvena zvezdadolazi liili ne dolazi\nRuski patrijarh: Patrijarh Irinej je mnogo učinio za jedinstvo vaseljenskog pravoslavlja\nEvropska agencija za lijekove vodi prve pregovore o ruskoj vakcini protiv virusa korona "Sputnjik pet", nakon…\n“Ako umrem, voleo bih opet da se rodim i voleo bih opet da budem fudbaler. I voleo bih opet da budem Dijego…\nNjemačka mora da nastavi sa trošenjem za vojsku, kako bi mogla sa položaja moći da pregovara sa Rusijom, izjavila…


Dnevni bilten 02.02.2018.\nBEOGRAD/LjUBLjANA, 1. februara 2018. (Beta) - Premijerka Srbije Ana Brnabić razgovarala je 1. februara u Ljubljani s predsednikom Slovenije Borutom Pahorom koji je istakao da je obaveza dve vlade da ostvare bolje uslove za direktniju saradnju svojih privrednika. Brnabić i Pahor su se saglasili da su Srbija i Slovenija "posvećene unapređenju saradnje kroz otvoreni politički dijalog i uzajamnu podršku u važnim pitanjima", saopštila je Vlada Srbije. Ukazali su i na značaj saradnje kroz regionalne inicijative i procese, kao što sue Berlinski proces i proces Brdo-Brioni koji su, kako je navedeno, znatno doprineli produbljavanju saradnje na Zapadnom Balkanu. Kao veoma važna, navedena je i saradnja u okviru "mehanizma" saradnje Kine i zemalje Srednje i Istočne Evrope. Ana Brnabić je rekla Pahoru da Srbija izuzetno ceni pomoć i podršku Slovenije u procesu svoje evrointegracije, i da je prijem u EU strateški spoljnopolitički cilj Srbije. Brnabić je potvrdila spremnost Srbije za unapređenje "regionalne investicione agende" i kao primer istakla rad Mešovite komisije Srbije i Slovenije za ekonomsku saradnju. Na sastanku je ocenjeno da postoji i mogućnost saradnje kroz zajednički nastup privrednika te dve zemlje na trećim tržištima, i da posebnu pažnju treba posvetiti malim i srednjim preduzećima i saradnji u saobraćaju, energetici, poljoprivredi, građevinarstvu i turizmu.\nBEOGRAD/BRDO KOD KRANjA, 1. februara 2018. (Beta) - Premijeri Srbije i Slovenije, Ana Brnabić i Miro Cerar saglasili su se 1. februara da Srbija i Slovenija imaju odlične političke, ekonomske i kulturne odnose, ali i da ima još mogućnosti za saradnju. Nakon četvrte zajedničke sednice vlada Slovenije i Srbije koja je održana u Brdu kod Kranja, Ana Brnabić je kazala da "postoji jako puno pitanja na kojima zajednički rade" i dodala da je potrebno unaprediti saradnju kada je u pitanju zajedničko učešće na stranim tržištima. "Politički i ekonomski odnosi su odlični i mi se nadamo da će ti odnosi postati sve bolji u budućnosti. Naše prijateljstvo sa Slovenijom nam je važno. Naši trgovinski odnosi beleže kontinuirani rast. Godine 2017. međusobna razmena bila je više od 1,5 milijardi evra, izvoz iz Srbije u Sloveniju porastao je oko 16 odsto, a rast iz Slovenije u Srbiju oko 2,5 odsto, dok je razmena u 2016. bila oko 915 miliona evra", rekla je Ana Brnabić. Istakla je da su slovenački invesitori važna karika u ekonomskom razvoju Srbije, a da Slovenija zauzima osmo mesto među zemljama koje investiraju u Srbiji. Podsetila je da su Slovenija i Srbija u aprilu 2017. pokrenule zajedničku turističku promociju na tržištu Irana pod nazivom "Enjoy Serbia, feel Slovenia" i dodala da je potrebno dalje raditi na zajedničkom prezentovanju na stranim tržištima, i da je u tom smislu "velika šansa Kina". Brnabić je zahvalila Vladi Slovenije i građanima te zemlje na podršci evrointegracijama Srbije, i ponovila da je Srbija strateški opredeljena za EU. "Nadamo se da ćemo u junu imati spremnih pet poglavlja", kazala je ona, izrazivši očekivanje da će Slovenije podržati otvaranje novih poglavlja Srbije u pregovorima sa EU. Brnabić je rekla i da je regionalna saradnja vrlo važna i da je na visokom mestu na listi prioriteta Srbije, i najavila da će sa predsednikom Srbije Aleksandrom Vučićem za nedelju dana posetiti Mađarsku, a uskoro i Crnu Goru. "Ja lično imam fantastičnu komunikaciju sa (slovenačkim premijerom Mirom) Cerarom i mislim da je najteži test bilo finale košarke u Istanbulu", kazala je Ana Brnabić i ponovo čestitala na pobedi Slovenije. Predsednik Vlade Slovenije izjavio je da su Slovenija i Srbija dve prijateljske zemlje koje imaju odlične političke, ekonomske i kulturne odnose, ali i dodao da ima još mogućnosti za saradnju. "Robna razmena je 2017. bila najviša u poslednjih 10 godina. Srbija je među najvažnijim inostranim trgovačkim partnerima Slovenije. U Srbiji je 1.500 preduzeća u potpunom ili delimičnom vlasništvu Slovenaca koja zapošljavaju 25.000 radnika", rekao je. Cerar je rekao da Slovenija podržava Srbiju na putu ka EU, kao i dijalog Beograda i Prištine. "Mi to već radimo na dva načina - u okviru podrške u institucijama EU i bilateralne tehničke pomoći u oblastim pregovaranja sa EU", rekao je Cerar. Cerar je rekao da je bilo reči i o podeli nasledstva SFRJ i u tom kontekstu o slovenačkoj kulturnoj baštini. On je kazao da je dogovoreno da se intenzivira rad Mešovitog komiteta za sukcesiju, kao i da se formiraju dve nove radne podgrupe koje će se baviti kulturnim nasleđem i arhivima. Dodao je da Slovenija želi da dobije originale 18 slovenačkih filmova koji su u Beogradu, kao i kopije nekih drugih, ali i neke umetnine. Posle sednice vlada Slovenije i Srbije, slovenačka ministarka za rad Ana Kopač Mrak i njen srpski kolega Zoran Djorđević potpisali su Sporazum o zapošljavanju državljana Srbije u Sloveniji i Memorandum o saradnji u oblasti bezbednosti i zdravlja na radu. Šef slovenačke diplomatije Karl Erjavec i generalni sekretar Ministarstva spoljnih poslova Srbije Veljko Odalović potpisali su Plan radnih konsultacija ministarstava spoljnih poslova za 2018, a ministri kulture dve zemlje Vlada Vukosavljević i Anton Peršak Pismo o namerama dva ministarstva. Premijerka Brnabić je sa Cerarom učestvovala i na Poslovnom forumu Slovenija - Srbija u Privrednoj komori Slovenije u Ljubljani, a posetu Sloveniji završila je sastankom sa predsednikom Slovenije Borutom Pahorom.\nBRNABIĆ U LjUBLjANI: SVI INDIKATORI POKAZUJU OZDRAVLjENjE SRPSKE EKONOMIJE\nBEOGRAD/LjUBLjANA, 1. februara 2018. (Beta) - Premijerka Srbije Ana Brnabić izjavila je 1. februara u Ljubljani da svi indikatori polako pokazuju ozdravljenje srpske ekonomije i da Vlada Srbije ima odgovornost da nastavi sa unapređenjem poslovnog okruženja. Brnabić je na otvaranju Poslovnog foruma u glavnom gradu Slovenije rekla da "Srbija danas ne izgleda kao država kakva je bila pre samo četiri godine", kada je, kako je navela, imala ozbiljne finansijske i ekonomske probleme, a da sada "može da se pohvali fantastičnim rezultatima". "Srbija danas svakako ne izgleda kao država kakva je bila pre samo četiri godine, kada je imala ozbiljne finansijske i ekonomske probleme. Po nekim analizama Svetske banke, Srbija je tada bila na tri do šest meseci od bankrota, i prethodna vlada na čelu sa tadašnjim premijerom, a sadašnjim predsednikom Aleksandrom Vučićem, u kojoj sam ja bila ministarka državne uprave i lokalne samouprave, preduzela je nepopularne mere fiskalne konsolidacije", rekla je Ana Brnabić. Dodala je da su te mere bile "do te granice restriktivne" da je Vlada Srbije morala da smanji penzije, što govori, kako je navela, koliko su bile teške i neophodne. "Te mere su dale rezultate. Možemo da se pohvalimo fantastičnim rezultatima u Srbiji... da se pohvalimo makroekonomskom stabilnošću, fiskalnom konsolidacijom, fiskalnom disciplinom, drastičnim padom javnog duga, koji danas oko 58 odsto BDP-a, imamo nezaposlenost od oko 12 odsto, ali je nezaposlenost mladih oko 30 odsto, međutim 2014. je bila oko 50 odsto", kazala je premijerka. Ana Brnabić je rekla da svi indikatori polako pokazuju "ozdravljenje srpske ekonomije". "Srbija je zahvaljujući reformama tokom 2017. privukla direktnih stranih investicija na nivou od oko 2,6 milijarde evra, što je daleko više nego ceo region zajedno", izjavila je Brnabić. Kako je rekla na Poslovnom forumu u Ljubljani, Vlada Srbije sada ima odgovornost "da na toj zdravoj osnovi napravi značajan iskorak ka mnogo dinamičnijem rastu" i da nastavi unapređivanje poslovnog okruženja. Ona je rekla i da je Slovenija jedan od najznačajnijhih stranih investitora u Srbiji s mnogo slovenačkih firmi koje zapošljavanju hiljade ljudi, a i da je firmi iz Srbije sve više na slovenačkom tržištu. Kazala je i da je trend trgovinske razmene Srbije i Slovenije sve bolji i da je 2017. razmena bila iznad 1,5 milijardi evra. Podsetila je da su Slovenija i Srbija u aprilu 2017. pokrenule zajedničku turističku promociju u Iranu pod nazivom "Enjoy Serbia, feel Slovenia" što je "simbol i putokaz" saradnje koju treba "dalje širiti na nove industrije i nova tržišta".\nLjUBLjANA, 1. februara 2018. (Beta) - Vladavina prava je ključna među reformama koje Srbija sprovodi pripremjajući se za članstvo u EU, rekao je 1. februara ministar spoljnih poslova Slovenije Karl Erjavec u Brdu kraj Kranja gde su se sastale dve vlade. Erjavec je to izjavio na sastanku s ministarkom za evrointegraciju Srbije Jadrankom Joksimović i saglasio se s njom da su međudržavni odnosi na visokom nivou i da su politički kontakti ojačani poslednjih godina što je dobra polazna tačka za dalji razvoj saradnje, saopštilo je Ministarstvo inostranih poslova Slovenije. Slovenački ministar je potvrdio podršku evropskoj perspektivi Srbije i konkretnu pomoć u njenim pregovorima sa Unijom. "Uz adekvatno napredovanje reformi, među kojima je vladavina prava ključna, Slovenija će i dalje podržavati visoku dinamiku pregovaračkog procesa", dodao je Erjavec. Slovenačka novinska agencija STA je prenela da su Erjavec i Joksimović "razmenili stavove" o predviđenoj strategiji proširenja EU, koju će Evropska komisija predstaviti ovog meseca. Dvoje ministara je potvrdilo nameru svojih zemalja da nastave uspešnu saradnju na sukcesiji SFRJ i saglasili se da treba nastaviti jačanje regionalne saradnje i poštovanja sporazuma. Ministar Erjavec je svoju koleginicui iz Srbije obavestio o sprovođenju u Sloveniji arbitražne odluke o njenoj granici s Hrvatskom koju Zagreb osporava, i ocenio da je sprovođenje te presude "važna poruka i za region i za EU", kao "model pogodan za rešavanje svih graničnih sporova među zemlajama Zapadnog Balkana". Ministarka Joksimović koja je zadužena i za makroregione Podunavlja i Jadransko-jonski, pozdravila je učešće Slovenije i Srbije u toj oblasti, posebno u sektoru saobraćaja.\nVUČIĆ I DODIK O INFRASTRUKTURNIM PROJEKTIMA VAŽNIM ZA POVEZIVANjE RS I SRBIJE\nBEOGRAD, 1. februara 2018. (Beta) - Predsednik Srbije Aleksandar Vučić i predsednik Republike Srpske Milorad Dodik razgovarali su 1. februara u Beogradu o infrastrukturnim projektima od vitalne važnosti za povezivanje Srbije i RS. Kako je saopšteno iz kabineta predsednika Srbije, u razgovoru je istaknut značaj realizacije tih projekata za podsticanje ekonomskog razvoja čitavog regiona. Vučić je zamolio Dodika da "svojim autoritetom uloži dodatne napore kako bi što pre bio otvoren most Ljubovija – Bratunac, koji će značajno uticati na poboljšanje života i rada žitelja tog dela Podrinja", dodaje se u saopštenju.\nBEOGRAD, 1. februara 2018. (Beta) - Predsednik Srbije Aleksandar Vučić izjavio je 1. februara da postoje različiti modeli obavezujućeg sporazuma o normalizaciji odnosa Beograda i Prištine, ali je naglasio da je taj dokument pogled u budućnost koji treba da reši aktuelne probleme. "Mnogo je različitih modaliteta, ja sam za to da ne bežimo od rešenja i da ne održavamo zamrznute konflikte, ja sam za to da nemamo problema i da naše probleme ne ostavljamo deci; znam da ovo ne voli niko da čuje, ali to jeste pogled u bućnost i odgovoran pristup", rekao je Vučić novinarima u Beogradu. Prema njegovim rečima, pojedine zemlje predlažu model dve Nemačke, dok druge smatraju da bi Srbija i "Kosovo" trebalo da reše svoje odnose pre potpisivanja sporazuma. "Za tango je potrebno dvoje, potrebno je da i neki drugi razumeju da moraju da učine kompromise, a ne samo Srbija, da bi imali dogovor moraju obe strane da budu pođednako nezadovoljne, ili bar pomalo zadovoljne", kazao je on. Upitan šta je realan očekivati, Vučić je odgovorio da je uspeh ako se do dogovora dođe. "Ako ne dođe do dogovora, to je još mnogo izgubljenog vremena za Srbiju i Srbe", ocenio je Vučić. Vučić je kazao i da je protivljenje Španije za dalje integracije "Kosova" "odlična poruka španskog naroda" i najavio da će španski kralj Felipe posetiti Srbiju. On se osvrnuo i na posetu KiM tokom koje je u Lapljem selu razgovarao sa građanima, navodeći da će za sedam dana biti gotova analiza šta je sve od obećanog i urađeno.\nBEOGRAD, 1. februara 2018. (Beta) - Predsednik Srbije Aleksandar Vučić izjavio je 1. februara u Beogradu da očekuje da će razgovori u Zagrebu biti komplikovani i teški, ali lekoviti i blagorodni. On je kazao da je poseta Hrvatskoj, planirana za 12. i 13. februar, dugo pripremana, kao i da ne razume argumente da nije vreme za posete, ali da ih prihvata. "Ne pada mi na pamet da podilazim bilo kome. Moj posao je da štitim interese Srbije i da imamo što bolje odnose sa Hrvatskom", rekao je Vučić novinarima u Beogradu pošto je prisustvovao svečanosti povodom 40 godina rada Instituta za kardiovaskularne bolesti "Dedinje". Vučić je kazao da veruje da su razvogori potrebni za obe strane i da je sada posao na predsednicima dve države da na racionalan način rešavaju jasne i vidljive probleme Srba u Hrvatskoj, ali i Hrvata u Srbiji. "Idem u Hrvatsku jer hoću da se borim za mir i stabilnost, hoću da se borim za to da građani Srbije imaju bolju budućnost, kao što sam spreman da pomognem u svemu što Hrvati u Srbiji žele da imaju", kazao je Vučić. Prema njegovim rečima, i spisak nestalih, imovinska prava, kao i prava na penziju biće teme "teških razgovora" sa predsednicom Hrvatske Kolindom Grabar Kitarović. Vučić je rekao da je urađeno dosta u unapređenju prava hrvatske manjine u Srbiji, ali da će razgovori u Zagrebu biti osnov da se vidi šta još može da se uradi i poboljša. "Po prirodi nisam optimista, ne očekujem čudo, ali očekujem da će ti razgovri biti dobri, blagorodni i lekoviti u odnosu dveju zemalja", ocenio je Vučić.\nBEOGRAD, 1. februara 2018. (Beta) - Ministarka građevinarstva, saobraćaja i infrastukture Zorana Mihajlović 1. februara je sa ambasadorom Katara u Srbiji Mubarakom bin Fahad Džasim Mohamed al Tanijem razgovorala o potpisivanju Sporazuma o vazdušnom saobraćaju između dve zemlje i infrastrukturi. "Odnosi Srbije i Katara su sve bolji, kao i saradnja sa nacionalnom avio kompanijom Katara. Srbija je odobrila sedam direktnih linija nedeljno između Beograda i Dohe, a verujem da ćemo uskoro potpisati i Sporazum o vazdušnom saobraćaju čime bismo dodatno učvrstili saradnju dve zemlje u ovoj oblasti", kazala je Mihajlović. Ona je prihvatila zvaničan poziv ambasadora Katara za učešće na "Doha forumu", najznačajnijoj političko-ekonomskoj konferenciji koja okuplja političare, privrednike, predstavnike akademske zajednice, eksperte i civilno društvo iz celog sveta koji se održava u decembru, saopštilo je Ministarstvo građevinarstva, saobraćaja i infrastrukture. "Verujem da će 'Doha forum' biti dobra prilika kako za potpisivanje Sporazuma o vazdušnom saobraćaju između Srbije i Katara, tako i za bilateralne susrete sa resornim ministrima zarad daljeg jačanja saradnje naše dve zemlje", rekao je ambasador Katara.


i oprema Nastava i bodovi Projekti\nKatedre Publikacije Linkovi Da li ste znali? Novosti\nNa Katedri za primenjenu hemiju odvija se veliki broj veoma raznorodnih istraživanja, od kojih mnoga imaju izražen praktični značaj. Članovi Katedre bave se geohemijskim ispitivanjima organskih i neorganskih supstanci u zemljinoj kori koja su ključna za pronalaženje ležišta nafte, gasa i ostalih fosilnih goriva, kao i za određivanje njihovog sastava i kvaliteta. Zastupljena su i fundamentalna istraživanja koja se bave rekonstrukcijom paleoklime, uslova pod kojim su fosilna goriva nastajala i geološkom evolucijom.\nKatedra za primenjenu hemiju je ključna za izvođenje nastave na studijskom programu Hemija životne sredine i veliki broj naših istraživanja je vezan baš za ovu oblast. Bavimo se ispitivanjem najrazličitijih zagađujućih supstanci: nafte i njenih derivata, pesticida, tekstilnih boja, lekova, surfaktanata, teških metala, arsena i mnogih drugih toksičnih supstanci. Pratimo njihovo ponašanje u svim sferama životne sredine: hidrosferi, atmosferi, litosferi i biosferi, kao i kompleksne procese transformacija i prelaske iz jedne sredine u drugu. Važan deo naših istraživanja odnosi se i na razvijanje novih metoda za prikupljanje, analizu, ispitivanje toksičnih efekata, prečišćavanje i degradaciju zagađujućih supstanci.\nIstraživački rad u ovim oblastima i saradnja koju imamo sa velikim brojem instituta i drugih uglednih fakulteta u zemlji i inostranstvu omogućava nam da uključimo i naše studente u istraživanja koja će im pružiti sticanje znanja, iskustva i veština koje su presudne za lakše pronalaženje posla nakon završenih studija. U okviru osnovnih studija, ali i izrade svojih završnih i master radova, naši studenti imaju priliku ne samo da se upoznaju sa principom rada velikog broja savremenih analitičkih instrumenata, već i da lično koriste dostupne instrumente i steknu dragoceno iskustvo tokom njihove upotrebe. U kombinaciji sa predmetima koji se bave internacionalnim i nacionalnim standardima (ISO 9000, ISO 14000 ili ISO 17000), dobrom laboratorijskom praksom i obezbeđivanjem kontrole kvaliteta (QA/QC), naši studenti su osposobljeni i za naučno-istraživački rad i za veliki broj poslova u državnim i privatnim akreditovanim laboratorijama.\nKatedra za primenjenu hemiju kontinuirano radi na daljem podizanju visokog kvaliteta nastave na Hemijskom fakultetu. Putem učešća njenih članova u različitim međunarodnim projektima koji su se bavili unapređenjem nastave, Katedra je uspela da obezbedi niz novih instrumenata, opreme i računarsku učionicu za potrebe naših studenata.\nZahvaljujući zalaganjima članova Katedre, Hemijski fakultet je dobio još jedan studijski program, master akademske studije Hemija životne sredine, sa velikim brojem novih predmeta koji su osmišljeni za potrebe ovog smera. Predmeti kao što su Procena rizika po ljudsko zdravlje i životnu sredinu, Monitoring u životnoj sredini, Upravljanje kvalitetom i zakonska regulativa našim studentima otvaraju mogućnosti ne samo da se bave većim brojem multidisciplinarnih oblasti istraživanja, već i da konkurišu za niz perspektivnih konsultantskih pozicija vezanih za zaštitu životne sredine, čiji se broj svake godine sve više uvećava. Master studijski program Hemija životne sredine pruža odlične mogućnosti i studentima drugih fakulteta da se usavrše u ovoj oblasti.


Veća cena električne energije obezbeđuje stalni priliv u budžet | Energetski portal Srbije\nVeća cena električne energije obezbeđuje stalni priliv u budžet\n26.06. 2015 Srbija\nMinistar finansija Republike Srbije gospodin Dušan Vujović izjavio je 22. juna 2015. godine da će uvođenjem akciza na električnu energiju od 1. avgusta 2015. godine biti povećani prihodi u budžetu, zatim približena cene električne energije cenama u regionu, ali i izvršena postepena harmonizacija sa akciznom politikom Evropske unije.\nOn je istakao da je uvođenjem akciza obezbeđen stalni prihod u budžetu, a podsetio je i da se ova akciza na električnu energiju uvodi prvi put u Srbiji. Takođe je dodao da će povećanjem cene električne energije za 12 odsto doprineti povećanju računa od 2 hiljade za oko 300 dinara.\nGospodin Vujović je naveo i da Republika Srbija ima cenu električne energije od 4,97 dinara i poresko opterećenje 1,06 dinara, dok je u Bosni i Hercegovini cena 6,9 dinara sa opterećenjem od 1,16 dinara, a u Crnoj Gori 8,67 dinara sa opterećenjem od 1,21 dinara.


Završava se izgradnja drugog "Lidla" u Zrenjaninu - RTV Santos\nZavršava se izgradnja drugog „Lidla“ u Zrenjaninu\nShodno unutrašnjoj politici i strateškom razvoju, a prateći trend rasta grada Zrenjanina, kompanija Lidl Srbija odlučila je da otvori još jednu prodavnicu u Zrenjaninu, kako bi i svojim sugrađanima na drugoj strani grada, obezbedila jednostavnu i brzu kupovinu.\nU pitanju je savremeni diskont, koji se prema Lidlovom konceptu gradi u skladu sa glavnim poslovnim ciljevima Lidla: pružiti svojim potrošačima najbolje iskustvo kupovine, izgraditi prijatno i sigurno mesto za rad svojih zaposlenih i biti društveno-odgovorna kompanija. Iako će se po spoljašanjem izgledu malo razlikovati od prve prodavnice u Zrenjaninu, prodajna površina i prostor za potrošače biće isti, oko 1.400m2, a potrošačima je obezbeđeno 120 parking mesta. U novoj prodavnici radiće preko 30 zaposlenih.\nPotrošačima će i u ovom Lidlu biti ponuđeno više od 1600 artikala, zbog kojih je on postao izbor za kupovinu velikog broja potrošača Srbije. Naime, u velikom nezavisnom istraživanju, koje je u decembru prošle godine sprovela agencija IPSOS ispitivanjem više od 5700 stanovnika Srbije, testirano je 258 proizvoda Lidla. Čak 77% ispitanika ocenilo je Lidlove proizvode proverenog kvaliteta kao vrlo dobre ili odlične, navodi se u saopštenju.\nU toku su finalni radovi na završetku ove prodavnice. O tačnom datumu otvaranja blagovremeno će obavestiti potrošače, a kao i uvek prilikom otvaranja novih prodavnica, mogu očekivati slavljeničke cene.\nPrethodnoKoncert Zrenjaninske filharmonije (FOTO)\nSledećeKoncert Zrenjaninske filharmonije povodom 200 godina izgradnje Gradske kuće


Ombudsman je objavio Izveštaj sa preporukama u vezi sa nepoštovanjem zakonskih procedura u procesu regrutacije osoblja na osnovu konkursa raspisanim od opštinskih direkcija za obrazovanje u Republici Kosovo - Vesti - Avokati i Popullit\nOmbudsman je objavio Izveštaj sa preporukama u vezi sa nepoštovanjem zakonskih procedura u procesu regrutacije osoblja na osnovu konkursa raspisanim od opštinskih direkcija za obrazovanje u Republici Kosovo\nOmbudsman je prosledio predsednicima opštine Priština, Gnjilana, Vitine, Uroševca, Lipljana, Kline, Orahovca, Novo Brda i Obilića, Izveštaj Ex Officio u vezi sa nepoštovanjem zakonskih procedura u procesu regrutacije osoblja na osnovu konkursa raspisanim od opštinskih direkcija za obrazovanje u Republici Kosovo.\nCilj ovog izveštaja je da promoviše jednakost kao i privlačenje pažnje Opštinskim Direkcijama za Obrazovanje (ODO) u Republici Kosovo, u vezi sa potrebom preduzimanja odgovarajućih\nmera za sprovođenje zakona i poštovanje zakonskih procedura zapošljavanja.\nOmbudsmana je analizirao dokumentaciju i konkurse raspisane od strane ODO-a u 19 opština Republike Kosovo, i primetio je da su tokom izrade konkursa, u prošlosti i sada, postavljeni kriterijumi koji su bili u sukobu sa zakonom, onemogućavajući jednaki tretman.\nNa osnovu analiziranih konkursa, Ombudsman je primetio da ODO gorenavedenih opština nisu preduzele nikakve mere da konkursi budu u skladu sa primenjivim zakonima na Kosovu i da se staraju da se odazovu obavezi koja je utvrđena u Zakonu o Lokalnoj Samoupravi, koji u članu 4, stav 2, izričito navodi da: “Svi opštinski organi dužni su da gradanima opštine obezbede sva prava i slobode [...] sa ciljem da svima omoguće jednak i pravedan pristup opštinskim uslugama na svim nivoima”.\nOmbudsman navodi da prema sudskim odlukama Evropskog suda za ljudska prava (ESLJP), “pravo da ne budu diskriminisani se krši kada države tretiraju ljude nejednako u sličnim situacijama bez pružanja objektivnog i razumnog opravdanja.”\nNa osnovu svih izvedenih dokaza i prikupljenih činjenica u skladu sa relevantnim zakonima, Ombudsman zaključuje da je došlo do povrede Osnovnih ljudskih prava i sloboda, obzirom da su odgovorni službenici ODO-a u opštini Priština, Gnjilana, Vitine, Uroševca, Lipljana, Kline, Orahovca, Novog Brda i Oblića, postupili suprotno zakonima na snazi.\nNa kraju Izveštaja, Ombudsman smatra da je neophodno da se ove prakse ne ponove u budućnosti, kako bi svi postupci opštinskih vlasti bili u skladu sa pravnim odredbama i u funkciji zaštite ljudskih prava i sloboda.\nPolazeći od principa sprovođenja zakonitosti i sa ciljem unapređenja i povećanja efikasnosti vlasti, Ombudsman, je prosledio relevantne preporuke dotičnim opštinama:\nOpština Prištine da preduzme sve neophodne mere da obezbedi Ustavom zagarantovano pravo kandidata da je svaka osoba slobodna da izabere radno mesto.\nOpština Gnjilane i Opština Vitine da preduzmu sve neophodne mere da prekinu sa slučajevima nejednakog tretmana i da se obezbedi da svi kandidati imaju jednake mogučnosti zapošljavanja u obrazovnim institucijama, bez obzira gde žive i gde su rođeni.\nOpština Prištine, Opština Vitine, Opština Uroševca i Opština Orahovca da obezbede da se komisija za izbor nastavnika osnuje u skladu sa zakonom.\nOpština Uroševca, Opština Lipljana i Opština Kline da garantuju pravo svakog kandidata da konkuriše za sva radna mesta, bez ikakvih daljih ograničenja.\nOpština Vitine, Opština Novo Brdo i Opština Obilić da preduzmu sve mere da se ubuduće izrada konkursa vrši na osnovu zakonskih akata na snazi.


IAcademy Android aplikacija\nBilo da ste u prevozu, kafiću, u parku, ili na ulici, sada kod sebe imate moćan alat koji će Vam omogućiti maksimalnu slobodu u učenju. InternetAcademy aplikacija proširuje iskustvo tradicionalne učionice, smeštajući celokupan nastavni materijal – na samo jedan dodir od Vas.\nUz pomoć InternetAcademy Android aplikacije uvek ćete biti u kontaktu sa svojim predavačima i kolegama. Na sva pitanja u vezi sa nastavom predavači Vam odgovaraju u roku od 24 sata, a o svemu što Vas zanima ili Vam nije jasno možete razgovarati i uživo, za vreme redovnih konsultacija i na predavanjima sa grupnim chat sesijama.\nNa InternetAcademy forumu i eduWallu ćete pronaći odgovore na najčešće postavljana pitanja, voditi diskusije sa kolegama o novim idejama, zajednički rešavati probleme i razmenjivati savete.\nOstanite u toku sa svim aktivnostima vezanim za nastavu, dešavanjima na InternetAcademy i aktuelnostima iz oblasti u kojoj se edukujete. Poruke, vesti, instrukcije za učenje, priručnike i obaveštenja dobijaćete direktno na svom mobilnom telefonu ili tablet uređaju.\nInternetAcademy Android aplikaciju možete preuzeti preko Google Play Store prodavnice (klikom na sliku) ili skeniranjem QR koda.\nAko želite da svakodnevno učite i napredujete, a da pri tom sami organizujete svoje vreme i ne zanemarujete obaveze, isprobajte učenje preko InternetAcademy Android aplikacije!


BiH pogodno tlo za kriminal! - mojKontakt portal - Radio Televizija Kontakt\nBiH pogodno tlo za kriminal!\nOvo se, između ostalog, navodi u Informaciji o stanju bezbjednosti BiH za 2013. godinu, koju je uradilo Ministarstvo bezbjednosti BiH, a o kojoj će danas biti riječi na sjednici Savjeta ministara BiH, pišu Nezavisne.\n“BiH je opterećena određenim unutrašnjim problemima političke prirode, koji su ozbiljna opasnost za socijalnu, političku, sigurnosnu i svaku drugu stabilnost zemlje”, navodi se u informaciji.\nNeki od unutrašnjih izazova s kojima se suočava BiH su visoka stopa nezaposlenosti, koja doprinosi povećanju opšteg siromaštva i društvenog raslojavanja, zatim postojanje mreže organizovanog kriminala uključujući i prekogranični te neprocesuiranje nekih slučajeva ratnog zločina kao i rizik zloupotrebe bezviznog režima i njegovo ukidanje.\n“Posebno veliku prijetnju za BiH i dalje predstavlja široko rasprostranjena koruptivna aktivnost, posebno sistemska korupcija. Koruptivne aktivnosti nisu samo puki pokušaji da se osigura neka nepripadajuća pogodnost, već gotovo uvijek završavaju uspjehom po inicijatora korupcije i sa odgovorajućom kompenzacijom za onoga koji je određenu pogodnost inicijatoru nezakonito osigurao”, stoji u izvještaju.\nSPREGA KRIMINALA I KORUPCIJE: Takođe, posebno značajnu prijetnju za BiH predstavlja sprega organizovanog kriminala i korupcije, jer činjenica je da većina kriminalnih grupa kroz razgranatu mrežu veza već izgradila čvrste pozicije u različitim strukturama i nivoima vlasti.\n“Državni zaposlenici različitih nivoa, pripadnicima organizovanog kriminala povremeno za novac osiguravaju određene pogodnosti, a neki su i stalno angažirani za takve usluge”, navodi se u Izvještaju i dodaje da naročito zabrinjava činjenica da su kriminalci davanjem mita u novcu uspjeli da pridobiju pojedine nosioce izvršne i sudske vlasti.\nKako se navodi u izvještaju, mrežu organizovanog kriminala nije lako eliminisati jer djeluje na čitavoj teritoriji BiH i ove grupe imaju negativan uticaj na političke i ekonomske strukture.\n“Prema ukupnim podacima Obavještajno-bezbjednosne agencije, različiti oblici organizovanog kriminala, kao i korupcija koja im je prateća aktivnost i u toku 2013. godine imaju najdirektnije i najaktivnije negativne uticaje na sigurnost BiH”, piše u izvještaju.\nU izvještaju se navodi i to da se većina kriminalnih grupa nastoji ne držati isključivo jedne djelatnosti. Ove grupe u svom djelovanju kreću se od aktivnosti dominantno kriminalnog karaktera do legalnih aktivnosti s ciljem da se novac opere.\nKada je u pitanju ukupan broj počinjenih krivičnih dijela u BiH, u 2013. godini on je manji za 4,37 odsto nego što je to bilo 2012. godine i iznosi 37.551.\nPovećan je broj krivičnih dijela privrednog kriminala, razbojništava, krivičnih djela iz oblasti korupcije, trgovine ljudima, krijumčarenja osoba i krađe automobila.\n“U oblasti privrednog kriminala, zabrinjavajući je iznos učinjene materijalne štete budžetima BiH od 50.867.776 KM. Među ovim djelima prevladavaju pronevjere, porezne utaje, krijumčarenje, prevara u privrednom poslovanju, obmana kod dobijanja kredita, carinske prevare i povrede autorskih prava”, navodi se u izvještaju.\nTakođe, u izvještaju se spominje i to da je kroz finansijski sistem BiH u legalne novčane tokove ubačeno 18,8 miliona KM nelegalno stečenog novca, a prijavljena materijalna šteta od prijavljenih krivičnih dijela po budžeta u BiH iznosila je 5,4 miliona KM.\nTERORIZAM: Dobar dio izvještaja posvećen je pitanju terorizma i grupa povezanih sa terorizmom u BiH, ali se ne navode konkretne informacije, osim da u BiH boravi određeni broj stranih državljana porijeklom iz afroazijskih zemalja, koji su u ranijem periodu bili u kontaktu sa osobama dovedenim u vezu sa međunarodnim terorizmom.\n“Raspoloživa saznanja govore da se u BiH ne vode aktivnosti ili vrši bilo kakva priprema za izvođenje akata međunarodnog terorizma”, stoji u izvještaju.\nŠto se tiče vehabizma, kako se navodi u izvještaju, OBA je kroz operativni rad tokom 2013. godine došla do podataka koji ukazuju na to da se iza rada nekih domaćih i stranih humanitarnih organizacija koje djeluju u BiH i koje su bliske selefijskom pokretu u kontekstu finansiranja, sprovode aktivnosti za odlazak na ratište u Siriju ili finansijski ili materijalno pruža podrška porodicima onih selefista koji se već nalaze u Siriji ili koji su tamo poginuli.\nKada je u pitanju granična bezbjednost BiH, u toku prošle godine granicu BiH prešle su 172 “bezbjednosno zanimljive osobe”, sa tzv. watch liste, odnosno one osobe koje na neki način predstavljaju opasnost po nacionalnu bezbjendnost.\nPosljednjih godina sve prisutnije u BiH je krivotvorenje novca, a osim uobičajnih falsifikata novčanica od 50 do 100 evra, sve više je falsifikovanih domaćih novčanica u apoenima od 100, 50 i 20 KM, koje su, kako piše u izvještaju “veoma dobrog kvaliteta” i koje se prodaju za vrijednost od 20 do 30 odsto nominalne vrijednosti novčanice.\nJedan dio izvještaja dotakao se i krivičnih dijela vezanih za trgovinu drogom, a u izvještaju se navodi i to da je u posljednjoj godini broj ovih krivičnih djela smanjen.\n“Na osnovu grube procjene, kriminalne grupe u BiH koje zaprimaju krijumčarenu drogu sastoje se od desetak članova, ali nisu stalnog karaktera jer se udružuju po potrebi. U grupi stalnog karaktera je do pet lica”, navodi se u izvještaju.\nU BiH se bilježi sve više sintetičkih droga koje uglavnom dolaze iz Holandije, a u Izvještaju se spominje i ono već odavno poznato, a to je da se BiH nalazi na “balkanskoj ruti” kretanja heroina koji ide iz Irana, preko Turske, zatim Bugarske, Makedonije, BiH, Srbije i dalje prema Hrvatskoj i zapadnoj Evropi.\nSveobuhvatno sagledavanje trenutnog stanja, kako stoji u informaciji, “sa sobom nosi i nove rizike i prijetnje po sigurnost BiH”.\nDoboj: Jekić osumnjičen za ubistvo Panića\nBlagi porast vodostaja Save u Gradišci i Srpcu


Ambasadorica Danka Savić postala počasna članica Finansijskog kluba Genova u Madridu – Embajada de Bosnia y Herzegovina\nAmbasadorica Bosne i Hercegovine u Kraljevini Španiji postala je 23. februara 2022. godine članica Finansijskog kluba Genova u Madridu. Na svečanom ručku u ovom Klubu, ambasadorica Savić je govorila o potencijalima Bosne i Hercegovine, procesu euroatlantskih integracija kao najvažnijem vanjskopolitičkom cilju naše zemlje, mogućnostima ulaganja u BiH te bilateralnim odnosima Bosne i Hercegovine i Kraljevine Španije.\n„Ove godine obilježavamo 30 godina od uspostave bilateralnih odnosa i posebno nam je važno da u narednom razdoblju unaprijedimo ekonomsku saradnju. Španiji smo posebno zahvalni na podršci koju nam pruža u procesu euroatlantskih integracija”, kazala je ambasadorica Savić.\nFinansijski klub Genova je osnovan 1972. godine i mjesto je susreta poslovnog, finansijskog i političkog života Španije. Zajedno sa svojih 60 dopisničkih klubova lociranih u 46 gradova širom svijeta, ima reputaciju jednog od najekskluzivnijih i najaktivnijih klubova u Evropi.\nAmbasadorica Bosne i Hercegovine u Kraljevini Španiji,Danka Savić,učestvovala je 8. marta 2022. godine na Prvoj međunarodnoj konferenciji u Sevilji povodom Međunarodnog dana žena


Novovaroška firma “Zlataršped” u Dobrunu otvorila fabriku za proizvodnju biomase i peleta, posao dobilo 50 radnika - PPmedia\nNovovaroška firma “Zlataršped” u Dobrunu otvorila fabriku za proizvodnju biomase i peleta, posao dobilo 50 radnika\nPosted on\t30 септембра, 2019 3:20 pm by adminpp033\nNova Varoš/Višegrad – U Dobrunu kod Višegrada otvorena je fabrika za preradu drveta, proizvodnju biomase i peleta “Zlataršped”. Investitor iz Nove Varoši uložio je milion evra, a za sada je zaposleno 50 radnika, prenosi RTRS. Premijer Radovan Višković pozvao je investitore iz Srbije da i dalje ulažu u Srpsku, kazavši da je u ovom trenutku u Republici Srpskoj najviše zaposlenih radnika u istoriji – oko 265.000.\nPosao za 50 radnika, foto:RTSRS\n“Zlataršped” iz Nove Varoši je porodična firma, u Višegrad su došli ne samo zbog sirovine već i povoljne poslovne klime koju kreira lokalna vlast. U protekle dve godine u Višegradu otvorena su četiri slična pogona koja zapošljavaju 100 radnika.\n– Trenutno je zaposleno 50 ljudi, još nismo podvukli crtu i nismo stali sa investicijama, ali je uloženo više od milion evra. Uložiće se dodatna sredstva u finalizaciju postojeće proizvodnje i trebalo bi da bude zaposleno još 30 ljudi – rekao je Danko Pušičić, vlasnik kompanije “Zlataršped”.\nNa opustelim i devastiranim pogonima prijeratne fabrike boja i lakova u Dobrunu, nikla je najmodernija linija za preradu peleta kapaciteta 1,5 tona na sat i pilana za preradu drveta.\nRadnici prezadovoljni jer su dobili redovno plaćen i siguran posao na pragu svojih kuća.\n– Ovo je moje radno mesto na brenti, živim u Vardištu pet do šest kilometara odavde. Zadovoljan sam platom i redovna je, što je najvažnije – kaže Nenad Mijadžević, zaposleni radnik.\nProizvodni pogon firme Zlataršped u Dobrunu, foto: RTRS\nNovak Todorović iz Višegrada, zaposlen u ovoj fabrici kaže da je potrebno pronaći još sličnih investitora da zaposle lokalno stanovništvo, kojeg, kako je rekao, ima mnogo nezaposlenog.\nMladen Đurević, načelnik opštine Višegrad ističe da je ova lokalna zajednicima pomogla investitorima u infrastrukturi.\nOn je naglasio da se svake godine iz budžeta izdvajaju sredstva za pomoć sličnim projektima, pri izgradnji infrastrukture, od kanalizacije, vodovoda, električne energije, rasvete da bi se pomoglo svima koji žele da ulažu u opštini Višegrad.\nZahvalivši investitoru za ulaganje u Dobrun koje će zadržati stanovništva, premijer Radovan Višković rekao je da se Srpska i Srbija jedino mogu odbraniti ako se ekonomski uvezuju.\n– Nedavno su donesena određena zakonska rešenja koja će podstaći investicije u Republici, a odnose se na to da svi koji investiraju budu oslobođeni poreza na vrednost investicije za opremu koju žele da instaliraju u proizvodnim pogonima, te da na povećanje plata postoji povrat određenih sredstava – kazao je Radovan Višković, premijer Republike Srpske.\nPP Media i RTRS\nОзнаке: firma Zlataršped, Nova Varoš, Vlada Republike Srpske, VLADA SRBIJE


ŠOKANTNA ISPOVEST MILICE DABOVIĆ: Predsednik jednog kluba je tražio seks! – Sport – Dnevni sportski list\n31. октобра 2020. 8:34 PM\nŠOKANTNA ISPOVEST MILICE DABOVIĆ: Predsednik jednog kluba je tražio seks!\nBivši kapiten reprezentacije Srbije u košarci Milica Dabović otkrila je veoma šokantne detalje iz svoje karijere u razgovoru za časopis ‘Glorija’.\nOna je istakla da je od nje dok je igrala u Grčkoj jedan predsednik kluba tražio seks i da je ona to odbila. Kasnije je bila pod pritiskom i u velikim problemima.\n– Bilo je to u Grčkoj, kada sam igrala za Pale Faliro (2009/10 sezone) Napao me je predsednik kluba jer je hteo da ima odnos sa mnom. Odbila sam ga naravno i zato mi nije bila isplaćena ni plata ni ono što mi je sledovalo ugovorom – rekla je Milica Dabović\nOna je dodala da to u ženskom sportu, pre svega košarci koju je igrala, nije retka pojava i da su žene u veoma teškom položaju. Podsetimo, Milica Dabović se oporstila od nacionalnog tima posle osvojene bronze na Olimpijskim igrama u Riju.\nŠOK: Parizan se seli iz Beograda zbog plesa i borilačkih sportova, evo gde će igrati…


Nikolić u Džakarti: Indonezija poštuje celovitost Srbije | Republika Srpska\nNaslovna Srbija Nikolić u Džakarti: Indonezija poštuje celovitost Srbije\nNikolić u Džakarti: Indonezija poštuje celovitost Srbije\nSRBIJA čvrsto stoji na putu evrointegracija, ali intenzivno obnavlja i osnažuje stara prijateljstva širom sveta.\nPosebno cenimo činjenicu da Indonezija podržava našu teritorijalnu celovitost i suverenitet.\nOtpočinjući trodnevnu posetu ovoj zemlji, to je juče poručio predsednik Tomislav Nikolić, koga je u Džakarti dočekao ministar saobraćaja Ignasius Đonan.\nNikolić je izrazio uverenje da će današnji susret sa predsednikom Džokom Vidodom dati dodatni impuls dubokom prijateljstvu dvaju naroda i da će ekonomske i sve druge veze biti dodatno intenzivirane. – U razgovoru sa ministrom Đonanom konstatovano je da prijateljstvo dveju zemalja ima čvrst temelj, još iz perioda Pokreta nesvrstanih i da dva naroda dele ljubav prema miru i slobodi – saopšteno je sa Andrićevog venca.\nGovoreći o migrantskoj krizi, Nikolić je rekao da je Evropa na velikom ispitu i da nije jednostavno napraviti dobar balans između omogućavanja slobode kretanja i zaštite zemalja od terorizma i različitih oblika nasilja: – Samo zajedničkim snagama i kroz razumevanje može se rešiti taj problem, koji je i dalje konstantna pretnja državama koje se nalaze na migrantskoj ruti.\nPrilikom obilaska Nacionalnog muzeja Indonezije u knjigu utisaka predsednik je upisao: – Verovatno da reči nisu potrebne i ne mogu da opišu osećaj poštovanja prema vašoj istoriji i civilizaciji. BILBORDI Na aerodromu u Džakarti postavljen je bilbord sa slikama srpskog predsednika i njegove supruge i predsednika Indonezije Džoka Vidoda i njegove supruge.


Hodžaj: Pacoli neznanjem doveo u pitanje priznanje dvocifrenog broja zemalja\n► Hodžaj: Pacoli neznanjem doveo u pitanje priznanje dvocifrenog broja zemalja\nZamenik premijera Kosova u ostavci i bivši ministar spoljnih poslova Enver Hodžaj ocenio je danas da je "srpska i ruska kampanja" za povlačenje priznanja Kosova omogućena "neznanjem i nedostatkom strategije" šefa kosovske diplomatije u ostavci, Bedžeta Pacolija.\n"Ja sam ostavio Ministarstvo spoljnih poslova sa 114 priznanja. Međutim, sa Pacolijem kao ministrom, dovedeno je u pitanje priznanje dvocifrenog broja zemalja. Neznanje i nedostatak strategije delovanja od strane ministra Pacolija u velikoj su meri olakšali kampanju Srbije i Rusije protiv Kosova", naveo je Hodžaj na svom nalogu na Fejsbuku a preneo portal Košev.\nOn je ocenio da "pokušajima da sopstvenu nesposobnost u diplomatiji pokrije prostim rečnikom", Pacoli "ne samo da pokazuje koliko malo kredibiliteta ima, već na žalost šteti i kredibilitetu države Kosovo".\nHodžaj je ranije izjavio da je 13 država povuklo priznanje nezavisnosti Kosova kao i da postoje "kredibilne informacije" da još deset država može da donese istu odluku.\nPacoli: Bezbednosne snage Kosova stub stabilnosti\nMinistar spoljnih poslova Kosova Bedžet Pacoli izjavio je danas da su velikosrpski elementi u srpskoj vojsci i bezbednosnom aparatu jedina pretnja po stabilnost i bezbednost na Balkanu.\nMinistar inostranih poslova Kosova u ostavci, Bežet Pacoli je danas objavio da ministarstvo na čijem je čelu ima više od 10.000 dokumenta koji „predstavljaju dokaze o ratnim zločinima Srbije...\nPrištinski mediji: Generalni direktor MIP-a proglasio rat Pacoliju\nGeneralni direktora Ministarstva inostranih poslova Kosova je "proglasio rat" vršiocu dužnosti ministra Bedžetu (Bahgjet) Pacoliju zahtevajući od ambasada i drugih diplomatskih...\nLideri Socijaldemokratske inicijative i Alijanse za novo Kosovo Fatmir Ljimaj i Bedžet Pacoli izjavili su danas da je koalicija tih stranaka i Partije pravde prešla cenzus na izborima 6. oktobra...


Objavljeno subota, 23 mart 2019 00:53\nPredsjednik Opštine KolašinMilosav Bulatović stavio je van snage svoju saglasnost na pravilnike o sistematizaciji i organizaciji radnih mjesta u organima i službama lokalne uprave.\nTim pravilnicima bilo je planirano značajno povećanje broja zaposlenih u opštinskoj administraciji. Tako bi, na primjer, samo u dva novoformirana sekretarijata, prema tim aktima, radilo 35 službenika i namještenika. Takođe, Nacrtom ovogodišnjeg budžeta planirano je skoro milion za zarade zaposlenih, što je, uključujući i druga primanja, uvećanje od oko više od 300.000 eura, u odnosu na prošlu godinu, objavio je Portal Vijesti.\nZbog takvog stanja, veći dio opozicije tražio je reakciju Ministarstva za javnu upravu, a Željka Vuksanović- bivša predsjednica Opštine, prije nekoliko dana, pisala je i Delegaciji Evropske unije, tvrdeći da Kolašinu „opet prijeti stanje bankrota“.\nPrema riječima Bulatovića, predloženi pravilnici su povučeni „kako bi se doradili na kvalitetniji i optimalniji način“.\n„Planom optimizacije javne uprave Crne Gore za period 2018-2020, predviđene su i mjere optimizacije za lokalne uprave, pa je zbog toga neophodno sagledati stanje, potreban broj zaposlenih službenika i namještenika, kao i uspostavljanje optimalne organizacione strukture organa lokalne uprave, stručnih, odnosno posebnih službi”, citirao je Portal Vijesti saopštenje iz Bulatovićevog kabineta.\nPrema navodima tog medija, oni su objasnili da je naloženo nadležnim opštinskiim starješinama da u roku od 30 dana dorade predložene modele sistematizacije.\n„Svjesni značaja sistematizacije za buduće što efikasnije funkcionisanje lokalne uprave, nastojaćemo da dođemo do pravog i održivog modela. Zbog toga ćemo u predstojećem periodu, zajedno sa svim subjektima lokalne vlasti, nastaviti da dorađujemo narednu fazu sistematizacije i da što prije omogućimo njeno usvajanje i primjenu u funkcionisanju lokalne uprave“, istakle su Vijesti navode iz Bulatovićevog kabineta.\nKako se dodaje, predsjednik Opštine je kazao kako se predložena sistematizacija povlači radi dorade i tehničkih dorada, „a ne zbog bilo čijih pritisaka i obraćanja“\nTo je urađeno, kako tvrdi, „ zbog opredjeljenja da se dođe do održivog modela koji će omogućiti efikasno funkcionisanje lokalne uprave“, navele su Vijesti.\nPodsjeća se da je Bulatović, prije povlačenja odluke, reagovao na otvoreno pismo Željke Vuksanović koja je optužila loklanu vlast da, između ostalog, i uvećanjem troškova zarada vodi opštinu u“stanje bankrota“.\n„Blage su riječi neprimjereno i neumjesno za nekoga ko je tokom četvorogodišnjeg mandata unazadio Kolašin, ostavio njegove građane bez razvoja i novih radnih mjesta, da sada piše, kritikuje i najavljuje i priželjkuje bankrot“, podsjetile su Vijesti na reagovanje.\nPodsjećanja radi, Espona je ranije objavila obraćanje Vuksanovićke Delegaciji EU, kao i Bulatovićevo reagovanje na njene tvrdnje objavljene u otvorenom pismu.\n“Planirana nova zaposlenja neće biti zaposlenja aktivista i glasača nego sposobnih, stručnih, uglavnom mladih ljudi koji će omogućiti da lokalna uprava bude kvalitetan servis investitorima i građanima“. Iz kabineta predsjednika Opštine poručuju da nijedno zaposlenje neće biti nelegalno, već „da će se realizovati u skladu sa važećim odredbama Vlade i saglasnosti nadležnih institucija“.\nKažu i da „evropskim standardima se oko 30 odsto budžeta koristi za zarade, a ovogdišnjim kolašinskim Budžetom je planirano i manje od toga, zaključio je Portal Vijesti.


Nikolić: Moraćemo da zatvorimo granicu za migrante | OZNA - Informativni portal Republike Srpske\nHome / Region / Nikolić: Moraćemo da zatvorimo granicu za migrante\n3. oktobra 2016. Region\nPredsednik Srbije Tomislav Nikolić izjavio je danas da će Srbija, ako zemlje Evropske unije ne budu prihvatale migrante, morati da zatvori granicu.\n“Svako ko iza nas zatvara granicu, pravi opasnost da mi postajemo levak iz koga ne ističe voda i to znači da tog časa i mi moramo, bez obzira na sve, na uverenja i želju, da zatvorimo granicu za migrante, jer nisu ni želeli da budu ovde i žive ovde”, rekao je Nikolić novinarima u Palati Srbija.\nOn je rekao da ako EU reši da vrati migrante, Srbija nema nikakvu obavezu da te ljude primi.\n“Mi nemamo nikakvu obavezu, ako budu rešili da vrate milion ljudi u Srbiju. Nek preskaču Srbiju, nek preleću i neka voze ljude tamo odakle su ih pozvali da dođu, namamili da dođu, naterali da dođu”, rekao je Nikolić.\nOn je dodao da ako se EU nije “naljutila” na Mađarsku zbog odnosa prema migrantima, neće ni na Srbiju.\nNikolić je rekao da Beograd svakodnevno pregovara sa Briselom i da Srbiji nije potrebno više od 5.000 ili 6.000 mesta za smeštaj migranata.\nDirektor Centra za zaštitu i pružanje pomoći tražiocima azila u Srbiji, Radoš Đurović kaež da današnja izjava predsednika Srbije nije konačan odgovor, već opomena da je Srbija nezadovoljna situacijom i time što nema zajedničkog rešenja.\n“Ne vidim to kao konačan i decidan stav, to mi više izgleda kao reakcija usled nezadovoljstva tekućim pregovorima sa zemljama u regionu, sa zemljama EU, o rešavanju ovog pitanja, usled nedovoljne pomoći i novih problema Srbija pri prihvatanju tih ljudi”, rekao je Đurović.\nStefanović: Srbiju brine što EU nema plan\nMinistar unutrašnjih poslova Nebojša Stefanović ne očekuje dramatične promene situacije sa migrantima posle referenduma u Mađarskoj. On kaže da Srbiju više brine to što EU još nema plan za ekonomske migrante.\n“Mi svakog dana sprečimo između 150 i 200 migranata da uđu na našu teritoriju, ali oni će i dalje pokušavati. Rešenje nije zaustaviti ih, već znati šta raditi sa njima”, ocenio je Stefanović.\nOn je rekao da je neverovatno da je Srbija prva zemlja koja na Balkanskoj ruti registruje migrante, “kao da su pali s neba”.\nU Mađarskoj je u nedelju održan referendum na kome su se građani izjasnili da li prihvataju evropske kvote za prijem migranata. Na referendum nije izašao dovoljan broj građana, zbog čega se smatra neuspešnim.\nPredhodni Mićić potvrdio sinoć objavljenu pobjedu\nNaredni Čović: Do kraja 2017. kandidatski status za EU\nVučić: Srbija ima najveći rast u Evropi\nPutin i Lavrov sa ambasadorima\nPotvrđeno: Mićo Mićić novi gradonačelnik


Nova: Vučićev investitor za Vranje proizvodi obuću za vojsku i policiju | VRANJENEWS\n13.01.2022 17:57 » 18:01\nMisteriozni investitor iz Nemačke koji će prema najavama predsednika Aleksandra Vučića doći u Vranje u martu i zaposliti 1.000 radnika, je kompanija Haix Group, specijalizovana za proizvodnju obuće za vatrogasce, policiju i vojsku, nezvanična su saznanja portala Nova.rs.\nNemački investitor koji će za godinu dana zaposliti 1.000 radnika već u februaru dolazi u Vranje nakon zatvaranja italijanske fabrike Geoks i otpuštanja radnika, novo je obećanje predsednika Aleksandra Vučića od pre nekoliko dana, a ova najava stiže istovremeno sa navodima zaposlenih iz Teklasa u Vladičinom Hanu, koji je po ranijem obećanju predsednika trebalo da zaposli bivše radnike Geoksa, da se zbog premeštanja u Vranje pogoni gase i da “posla nema ni za njih”.\nPortal podseća da je početkom avgusta prošle godine bez posla ostalo oko 1.000 radnika Geoksa, nakon čega su usledila obećanja sa vrha, među kojima i ono da će Teklas u Vladičinom Hanu rešiti sudbinu 650 otpuštenih do marta ove godine. Prema najnovijim informacijama od zaposlenih u Teklasu, u ovoj kompaniji trenutno radi oko 1.200 radnika, od kojih je tek oko 300 iz Vranja.\n“Uspeli su oni da zaposle i više od 300 radnika iz Geoksa, ali je dosta njih odustalo. Sada ubrzano prazne fabriku. Posla nema ni za nas. Već je dosta radnika iz fabrike u Hanu povučeno za Vranje, samo nam stigne obaveštenje da smo od sutra tamo. U veoma kratkom vremenskom periodu pogoni su preseljeni u Vranje, jer će tamo svečano biti otvoren. Ispada da Han ispašta sada zbog Vranja” – kaže sagovornik Nove iz Teklasa.\nProsečna plata ljudi koji su spas nakon otkaza u Geoksu uspeli da nađu u Teklasu, je oko 50.000 dinara, kaže naš sagovornik, o čemu su nedavno pisale i Južne vesti.\nIako za oko 800 otpuštenih rešenje i dalje nije stiglo, stiže novo obećanje – gostujući na televiziji K1, predsednik je najavio da će u Vranje u martu, mesec dana pre izbora, doći “jedna nemačka kompanija, mnogo solidnija od Geoksa, mnogo bolja, koja će već u februaru da zaposli značajan broj ljudi a u roku od godinu i nešto dana negde oko 1.000 zaposlenih”. Nije otkrio o kojoj se kompaniji radi.\nPrema nezvaničnim saznanjima portala Nova.rs od nekadašnje uprave Geoksa, u pitanju je nova fabrika obuće, kompanija Haix Group, koja je specijalizovana za proizvodnju obuće za vojsku, policiju, vatrogasce i druga uniformisana lica.\n“Rano je za više informacija, znaće se za nedelju dana. Ali neće biti 1.000 radnika odmah, biće na početku svega 40-ak, a do kraja godine možda i preko 100. Koliko znam, oni su zbog boljih uslova i logistike ipak više hteli da otvaraju pogon negde u Vojvodini. Ali izgleda da će lakše raditi ako to bude u Vranju!” – kaže sagovornica portala Nova.rs.


Proizvođači svinja čekaju odgovor ministra poljoprivrede - Agro TV\nPočetna Novo Proizvođači svinja čekaju odgovor ministra poljoprivrede\nProizvođači svinja čekaju odgovor ministra poljoprivrede\nPredsednik Udruženja krmačara u Srbiji Mirko Đukić rekao je da će uzgajivači svinja 1. juna dobiti odgovor od ministra poljoprivrede, šumarstva i vodoprivrede Branislava Nedimovića šta može da se ispuni od njihovih zahteva za opstanak svinjarstva.\nOn je za Betu kazao da je u razgovoru, posle protesta uzgajivača svinja u Bogatiću, Nedimović rekao da od nekoliko zahteva jedan sigurno neće moći da bude ispunjen, a to je da neće moći da dobiju traženu subvenciju od po 3.000 dinara po grlu.\n– Nedimović je rekao da traženu finansijsku podršku od 3.000 dinara, osam meseci unazad, zbog pada cena svinjskog mesa ne možemo da dobijemo jer država nema para u budžetu – rekao je Đukić.\nOn je dodao da će ostali zahtevi biti razmotreni i da će Nedimović dati precizan odgovor o tome koji mogu da se ispune.\nProizvođači svinja su tražili da se uvedu prelevmani, odnosno posebne dažbine na uvoz svinjskog mesa i da se u maloprodajnoj mreži obeleži uvozno i domaće meso.\n– Tražili smo da u marketima ponuda domaćeg i uvoznog svinjskog mesa bude u odnosu 60 prema 40 odsto i da se kontroliše da li trgovci poštuju taj odnos – rekao je Đukić.\nOn je kazao da je među zahtevima i osnivanje Uprave za stočarstvo koja bi pratila cene žitarica i cene žive vage svinja i ako dođe do značajnijeg dispariteta između tih cena, Uprava bi utvrđivala minimalnu cenu svinja po kilogramu žive vage ispod koje otkupljivači ne bi smeli da plaćaju otkupljene svinje.\nĐukić je napomenuo da je resorni ministar rekao da bi taj zahtev trebalo da se ispuni posle donošenja zakona koji bi uređivao tržište dvadesetak poljoprivrednih proizvoda.


Nova stranka: Hitna smena Radojičića i Vesića, podržavamo peticiju koju pokreće BIRODI\nNova stranka (NOVA) zatražila je hitnu smenu gradonačelnika Beograda Zorana Radojičića i njegovog zamenika Gorana Vesića jer od juna 2017. godine "odbijaju da formiraju nezavisno antikorupcijsko telo", koje je obaveza iz Akcionog plana za Poglavlje 23 u pregovorima sa EU.\nBetaJul 25, 2021\n“Dvojac bez kormilara, koji se trenutno nalazi na čelu glavnog grada, mora da snosi i političku i moralnu odgovornost za to što Beogradjani nemaju uvid u trošenje njihovog novca, kao i za neispunjavanje obaveza koje su deo pregovora sa Evropskom unijom, ka kojoj Srbija treba i mora ozbiljno da korača”, naveo je danas u saopštenju predsednik Gradskog odbora NOVA Beograd Uroš Eleković.\nPrema njegovim rečima, “direktan dokaz za to koliko je korupcija duboko zašla u sve pore naše države” je primer bivšeg predsednika opštine Palilula Aleksandra Jovičića, koji je uhapšen zbog malverzacija oko izdavanja gradjevinskih dozvola u toj beogradskoj opštini.\n“Zbog toga NOVA već nedeljama prikuplja potpise za raspuštanje Skupštine opštine Palilula, kako bi naše komšije dobile novu priliku da biraju odgovorne ljude koji će voditi njihovu opštinu i njihov grad”, rekao je Eraković.\nOn je najavio da će Nova stranka podržati javnu peticiju za smenu Radojičića i Vesića, koju je ranije danas predložio Biro za društvena istraživanja (BIRODI).


Foto: Balkan media / Ustupljene fotografije\nDragan Stojkov (1951, Sombor), takođe istaknuti likovni umetnik, pak je kazao: "Nastojim da u svakoj slici ostvarim jasna viđenja i prizore u kojima realizam nije samo cilj, nego je i metod kojim želim da ukažem na ideje reda i čistote, ideje kojima se može prevladati osećanje epohalne krize u kojoj smo se obreli."\nDragan Stojkov okarakterisan od likovnih znalaca i kao neko ko "četkicom ispisuje poeziju"\nA upravo dela ovih velikih umetnika čine izložbu "Inicijative" koja je u utorak uveče otvorena u beogradskoj Kući legata, a kojom se obeležava 60 godina prestižne manifestacije - "Likovna jesen". U saopštenju, povodom izložbe, je između ostalog navedeno:\n- Retke su umetničke manifestacije koje su uspele da održe kontinuitet prvobitne ideje, i tako postanu tradicija ugrađena u nacionalni kulturni korpus, kao što je slučaj sa ovom somborskom. Prva "Likovna jesen" održana je 1961. godine i od tada, sa prekidima, ali istim žarom i inicijativom, nastavlja do danas.\nIstaknuto je da su najzaslužniji za njeno postojanje dva Somborca, dva slikara Milan Konjović, koji je sa grupom umetnika i pokrenuo, i Dragan Stojkov, koji ju je obnovio.\n- Maestralni slikari, posve različitog likovnog izraza, imaju toliko zajedničkih osobina da ne čudi što mlađi - Stojkov, starijeg - Konjović, naziva umetničkim ocem. Oba su ostali dosledni prepoznatljivim umetničkim izrazima, a njihova autentičnost reflektuje uticaje novog realizma i ekspresionizma na likovnu scenu 20. veka. Dragan Stojkov je, među umetnicima svoje generacije, privukao pažnju slikama koje su okarakterisane kao foto-realizam pri čemu je razvio sopstvenu estetiku ovog pravca, bez premca na tadašnjoj umetničkoj sceni.\nIzložba "Inicijative" slovi i za kulturni događaj prvog reda koji iznova kroz dela ova dva slikara, apostrofira snagu kojom likovna umetnost u presnom životu, i kad je najteže, ne zatvarajući oči pred stvarnošću, prepoznaje i daruje lepotu.\nIzložbom se obeležava i 60 godina "Likovne jeseni"\nSada već daleke 1987. ("Glas omladine") Konjović je rekao:" Uvek sam živeo burno, u očima nosio ravnicu i svežinu. Moje slike su prava drama, pune vatre i sunca, borbe i užasa, žara i pepela. Mnogo je kamena koji puca i zemlje što pršti. Umetnost mora jako da opominje i uznemirava.(…)Optimizam me uzdiže iznad tame, a oni koji to ne vide nemaju šta da traže na mojim platnima. Ne umeju ni da ih vide. Ipak su to posebne talasne dužine, kao i ljubav, život i poezija. (…) Slikarstvo je sopstveni svet, pesma u boji."\nA Dragan Stojkov, okarakterisan od strane likovnih znalaca i kao neko ko "četkicom ispisuje poeziju" a bojom "znake vremena i to ne pored puta već na njemu samom" na novinarsko pitanje čega se ne bi odrekao ("Politika", 2016) odgovara: "Ljubavi u svim oblicima, sporta, muzike, slikanja...To je ono što me pokreće i što mi otvara vrata smisla života."\nIzložba "Inicijative" je otvorena do 31. oktobra, a pokrovitelji su Ministarstvo za kulturu i informisanje, Kuća legata, Kulturni centar Laza Kostić i Galerija Milan Konjović.


Garantni fond RS-a planira 272 garancije u iznosu od 12 mil. KM - Akta.ba\nGarantni fond RS-a planira 272 garancije u iznosu od 12 mil. KM\nGarantni fond Republike Srpske (RS) planira u ovoj godini izdati ukupno 272 garancije u ukupnom iznosu od 12.200.000 KM.\n23.02.2017. 16:04 / Izvor: Fena\nOd tog iznosa, 6.700.000 KM trebalo da se utroši za izdavanje garancije po garantno – kreditnim linijama, dok je za garanciju po novim garantnim linijama predviđeno izdvajanje 5.500.000 KM.\nPlaniranim iznosom garancija predviđeno je pružanje podrške plasmanima komercijalnih banaka i drugih finansijskih posrednika iz njihovih vlastitih sredstava i iz sredstava Investiciono-razvojne banke RS-a koja se plasiraju putem komercijalnih banaka, te podrška plasmanima iz Fonda „Partner“ Ministarstva poljoprivrede, šumarstva i vodoprivrede i plasmanima IFAD projekta.\nPlanom izdavanja garancija predviđena je disperzija rizika kroz veći broj garancija sa manjim garantovanim iznosima.\nU ovoj godini Fond predviđa podržati 33,46 posto plasmana komercijalnih banaka i drugih finansijskih posrednika, odnosno 36.460.000 KM plasmana, saopćeno je iz Vlade RS-a koja je danas usvojila plan poslovanja Garantnog fonda u ovoj godini.\nPostojećim garantno-kreditnim linijama planira se podržati 36,49 posto, a novim garantnim linijama 30,38 posto plasmana komercijalnih banaka i drugih finansijskih posrednika.\nVlada je prihvatila i Trogodišnji plan poslovanja Garantnog fonda, a plan garancija po garantno – kreditnim linijama za taj period iznosi 26.700.000 KM, a plan garancija po novim garantnim linijama, za isti period iznosi 10.000.300 KM.\nObavljajući osnovnu djelatnost, Fond je u prethodnom periodu izdao ukupno 102 garancije u ukupnom iznosu 25,6 miliona KM i time podržao ukupno oko 80 miliona KM kreditnih sredstava, gdje stepen pokrića iznosi 33,78 posto.\nPARTNER Mikrokreditna fondacija Tuzla Predstavništvo Doboj\nStefana Prvovjenčanog SP 25 74000 Doboj


Poslovna transformacija | Ibis Instruments\nIbis Instruments Beograd\t• Poslovna transformacija\nPočetna > Sistem integracija > Poslovna transformacija\nZahvaljujući dramatičnom razvoju tehnologije, danas poslovanje svake kompanije zavisi od ICT sistema, direktno ili kroz IT podršku ključnim poslovnim procesima. Ibis Instruments nudi niz renomiranih rešenja dizajniranih da podrže ICT operacije i operacije, kompanije iz različitih profila i iz različitih industrija, od provajdera telekomunikacija i usluga, preko energetskih kompanija i naftnih kompanija, do finansijskih institucija.\nIbis Instruments ponuda za enterprise integracije i Business Process Management će omogućiti vašem okruženju da bude dinamično sa visokim nivoom fleksibilnosti i adaptibilinosti da podrži poslovne potrebe i efikasne poslovne procese radi brže isporuke proizvoda u ponudi i servisa na tržište. Osnovni cilj jeste podrška poslovnoj inovativnosti kako bi se dobila ključna prednost u odnosu na konkurenciju na današnjem zahtevnom tržištu.\nUsled činjenice da terenska radna snaga generiše osetljive operativne troškove za organizaciju te da mora da podrži poslovne potrebe što efikasnije i efektivnije s ciljem poboljšanja orijentisanosti ka kranjim korisnicima kao jednog od ključnih elemenata poslovne transformacije, transformacija procesa vezanih za terenske operacije je neizbežna.\nPoboljšajte vidjlivost i kontrolu nad kritičnim asetima radi dobijanja maksimalne produktivnosti i smanjenja operativnih troškova i troškova održavanja jer aseti nose osetljivu količinu operativnih troškova u „asset-centric“ kompanijama.


Veber bez podrške socijaldemokrata i liberala za mesto predsednika EK - European Western Balkans\nBRISEL – Poslaničke grupe “Socijalisti i demokrate” i “Obnovimo Evropu”, koje u Evropskom parlamentu kontrolišu 261 od 751 mesta, uskratile su podršku kandidatu Evropske narodne partije Manfredu Veberu da nasledi Žana Kloda Junkera na čelu Evropske komisije, prenosi Euractiv.\nPrema izvorima briselskog portala, novi predsednici ovih grupa saopštili su ovu odluku Veberu jutros. Bez podrške socijalista i liberala, Evropska narodna partija izvesno neće biti u stanju da okupi većinu koja bi potvrdila izbor Vebera.\nGrupu “Obnovimo Evropu” čine poslanici Saveza liberala i demokrata za Evropu (ALDE) i Republike u pokretu francuskog predsednika Emanuela Makrona, koji je još ranije izrazio protivljenje Veberovoj kandidaturi za predsednika Evropske komisije.\nKako prenosi Euractiv, predsednik Francuske se danas u Briselu sastao sa premijerima Španije i Portugala, čije partije čine značajan deo grupe “Socijalisti i demokrate”, a sastanak je najverovatnije uključivao diskusiju oko izbora Junkerovog naslednika.\nPredsednika Evropske komisije kvalifikovanom većinom glasova predlaže Evropski savet, koji čine šefovi država i vlada, a potvrđuje većina u Evropskom parlamentu.\nNa agendi današnjeg sastanka Evropskog saveta u Briselu nalazi se i rasprava o novim liderima EU, koji, pored predsednika Evropske komisije, uključuju i predsednika Evropskog saveta, Visokog predstavnika EU i predsednika Evropske centralne banke.\nPrilikom dolaska na današnji sastanak, nemačka kancelarka Angela Merkel, čija je Hrišćansko-demokratska unija i na nacionalnom i na evropskom nivou u koaliciji sa Hrišćansko-socijalnom unijom Manfreda Vebera, izjavila je da Nemačka ostaje privržena sistemu Spitzenkandidat-a, prema kome bi Veber trebalo da bude izabran, ali da je jasno da u Evropskom savetu nema podrške za ovaj sistem.\n“Može se desiti da na današnjem sastanku ne dođe do konačnog ishoda, ali to, prema mom mišljenju, nije stvar za veliku zabrinutost”, izjavila je nemačka kancelarka.\nOna je podsetila da je cilj Evropskog saveta da ime novog predsednika Evropske komisije bude poznato to prvog zasedanja novog Evropskog parlamenta, koje je zakazano za 2. jul.\n“Za mene je neprihvatljivo da Evropski savet predloži osobu koja neće imati podršku u Evropskom parlamentu”, dodala je Merkel.\nAngela MerkelEmanuel MakronIzbori za Evropski parlament 2019Manfred Veber


Zbog sanacije kolovoza na autoputu Subotica - Novi Sad u smeru ka Novom Sadu, a u blizini petlje Vrbas, do 15. avgusta saobraćaj će se odvijati dvosmerno na pravcu Novi Sad - Subotica.\nNa petlji Vrbas je omogućeno uključenje i isključenje sa autoputa iz pravca Subotice ka Novom Sadu, nakon završenih radova na direktnoj i indirektnoj rampi, kao i na zaustavnoj traci.\nNa obilaznici oko Beograda, na mostu broj 13 do 15. avgusta od 07.00 do 17.00 časova obavljaće se radovi na zameni oštećenih dilatacija u krajnjoj desnoj saobraćajnoj traci, a u zoni petlje Orlovača.\nNa deocnici Leskovac jug - Leskovac (Bratmilovce) do 19. septembra odvijaće se radovi na pojačanom održavanju, a saobraćaj će se odvijati dvosmerno, usporeno prema privremenoj saobraćajnoj signalizaciji.\nNa outu Županjac - Poljanice (Moravci-Ljig) završeni su radovi na sanaciji kolovozne konstrukcije, dok su na autoputu Surčin - Obrenovac u oba smera od danas do 20. jula planirani radovi na košenju trave. Radovi se izvode u pokretu sa povremenim zatvaranjem zaustavne trake.\nNa deonici Kneževići - Bela Zemlja - Užice, kod petlje Sušica u toku su do 1. avgusta radovi na sanaciji nadvožnjaka Kneževići, a saobraćaj je preusmeren preko novoizgradjene devijacije.\nPrema informacijama Uprave granične policije u 17.15 časova teretna vozila čekaju na graničnim prelazima Horgoš, Kelebija i Batrovci, na izlazu iz zemlje u proseku 120 minuta.


Konjski balsam 200ml - Online apoteka Srbotrade\nKonjski balsam je proizvod formulisan na bazi prirodnih sastojaka. U sebi sadrži etarska ulja nane i eukaliptusa, koji na mestu primene dovode do poboljšanja cirkulacije, opuštanja mišića i ublažavanja upala. Visok procenat mentola doprinosi pojačanom, prijatnom osećaju hlađenja na mestu primene i olakšanju reumatskih tegoba. Formulacija je upotpunjena dodatkom pantenola, koji neguje, hidrira i epitelizuje kožu.\nZahvaljujući sinergističkom efektu aktivnih sastojaka, pomaže kod bolova u mišićima, slabe pokretljivosti zglobova, uganuća, istegnuća i svih sportskih povreda. Zbog svog stimulativnog delovanja na lokalnu cirkulaciju, olakšava tegobe proširenih vena, otklanja osećaj umornih i teških nogu i smanjuje mogućnost pojave grčeva. Preporučuje se njegova primena za masaže tokom ili nakon sportskih aktivnosti.\nNakon aplikovanja na kožu, pruža dugotrajan i prijatan osećaj hlađenja. Ne masti kožu i ne ostavlja lepljiv trag na mestu primene.\nNaneti 2-3 puta dnevno u tankom sloju.


Frilenseri traže poreske olakšice | TV KANAL 9 NOVI SAD\nNaslovna EMISIJE Frilenseri traže poreske olakšice\nFrilenseri traže poreske olakšice\nFrilenseri i nakon više od mesec dana muku muče sa porezom jer sad moraju da ga plate, kako je saopštila Poreska uprava, i do pet godina unazad. Udruženje radnika na internetu prošlog utorka predalo je svoje zahteve Ministarstvu finansija i premijerki Ani Brnabić.\nPlaćanje poreza retroaktivno i do pet godina unazad, sa zaostalim kamatama iznosilo bi i do 80% prihoda za taj period, što su ogromne sume koje većina frilensera nema, kažu u Udruženju radnika na internetu.\nČlanovi ovog udruženja su prošlog utorka predali Ministarstvu finansija i premijerki Ani Brnabić zahteve među kojima je glavni da se stopiraju svi poreski postupci protiv frilensera, dok kroz pregovore ne bude rešen njihov status.\nPogačar je konstatovao i da u ovom trenutku, kada je opao obim rada kao i cena satnice rada na interntu, naplatu poreza na ovaj način nije moguće isplatiti jer su nekim licima obračunate sume poreza i kamata za vremenski period od pet godina koje dotižu i cenu jednog stana.\nPogačar je opovrgao navode Poreske uprave da ovo nije ništa novo, odnosno da radnici na internetu znaju da porez moraju da plate jer Zakon tako nalaže. Poreska uprava, tvrdi Pogačar, nikada do sada nije apelovala na frilensere da to urade, a dokaz za to su, kako je naveo, podaci same Poreske uprave prema kojima 99, 7 % ljudi koji su primali doznake iz inostranstva nisu plaćali porez, odnosno da je svega 0,3 % njih to činilo u prethodnih 5 godina, a što pokazuje , smatra on, da Poreska uprava nije obavljala svoj posao i nije sprovodila poresku politiku.\nPogačar navodi da je stoga apsurdno da zbog greške države sada ispaštaju građani.Udruženje radnika na interentu želi da spreči bilo kakvu nepoželjnu situaciju koja bi uništila ljudima živote, zaključio je Pogačar i dodao da bi i prava frilensere trebala da budu definisana u okviru Zakona o radu, što će takođe biti deo pregovora s nadležnim ministarstvom jer je to, kako je rekao, obostrani interes i radnika na iternetu i države.\nSledeći tekstPeticija protiv Novog Sada na vodi


Putin: Sad imamo moderno oružje, nećemo u trku | MTELBA\nPutin: Sad imamo moderno oružje, nećemo u trku\nRuski predsednik Vladimir Putin izrekao je danas neke smernice svog novog šestogodišnjeg mandata na čelu zemlje. Na "dnevnom redu" pitanje naoružavanja ali i plate običnih građana.\n19.03.2018. | 17:36 0\nPosle jučerašnjih izbora na kojima je osvojio skoro 77 odsto glasova, Putin je rekao da će se usredsrediti na rast životnog standarda, poboljšanje zdravstvene zaštite i rešavanje drugih društvenih pitanja, preneo je Asošejted pres.\nAli, pre svega, na spoljnopolitičkom planu Putin je istakao da će Rusija nastojati da razvija konstruktivne odnose s drugim zemljama i da se neće upuštati u trku u naoružanju.\nPristojna plata za rad\nRuski predsednik je rekao da treba ukloniti neravnotežu između siromašnih o bogatih i smanjiti broj ljudi koji živi ispod granice siromaštva. "U Rusiji ne bi smelo da bude situacija kada zaposlena osoba dobija potpuno neprikladnu platu", rekao je Putin.\n"Nemamo nameru da ubrzavamo nekakvu trku u naoružanju i, upravo suprotno, razvijaćemo konstruktivne odnose sa svim zemljama uz svetu", rekao je Putin.\nOn je rekao da ne zavisi sve od Rusije i dodao da će njegova zemlja dati sve od sebe da sve sporove s partnerima reši političkim i diplomatskim sredstvima, uz očuvanje svojih nacionalnih interesa.\nPutin je rekao da će Rusija smanjiti izdvajanja na odbranu ove i sledeće godine, pošto je prethodnih godina dovoljno potrošila za stvaranje novog oružja. On je dodao da treba "završiti neke stvari", ali da to neće uključiti velike troškove.\nPutin je pozvao svoje političke rivale u Rusiji da uspostave dijalog koji bi uzeo u obzir sve pozitivne momente i da udruže napore za dobrobit zemlje, preneo je Tass.\n"Najvažnija stvar je da bi trebalo da imamo priliku da udružimo napore u budućnosti da radimo konstruktivno u korist zemlje", rekao je Putin na sastanku s njegovim protivkandidatima na upravo završenim izborima.\nOn je izrazio nadu da će učesnici sastanka moći da razgovaraju o predizbornoj kampanji i da mere, koje treba preuzeti, treba da osiguraju da "svi pozitivni momenti, a bilo je priličnom, budu uzeti u obzir u budućem praktičnom radu izvršne i zakonodavne vlasti".


Enetel Solutions Startup „Teodesk“ je postao novi član Enetel Solutions grupe – Enetel\nMediji < Startup „Teodesk“ je postao novi član Enetel Solutions grupe\nSjajne vesti za našu grupu!\nPosle sinergije sa kompanijom b4b, proširili smo tim još jednom, početkom juna, kada je startup „Teodesk“ postao novi član Enetel Solutions grupe.\nCilj nam je da zajednički nastavimo razvoj project management rešenja za telco industriju, uz naše već postojeće softversko resenje za kontrolu kvaliteta izvedenih radova u realnom vremenu CloseOut.\nS druge strane, Teodesk je u poslednje tri godine razvijao platformu za kolaboraciju, koja objedinjuje planiranje, komunikaciju, čuvanje podataka i izveštavanje.\nZajednički nastavljamo da neumorno radimo na stvaranju najpouzdanijih softverskih rešenja namenjenih korisnicima u privredi.\nKako dolikuje, svaki novi početak treba proslaviti i sa najpozitivnijom energijom ići ka novim izazovima, pa smo se tako i mi okupili i novim kolegama poželeli dobrodošlicu.


Niš, Paraćin, Požarevac, Zaječar, Šabac\nSELECT FOOD d.o.o. je preduzeće iz Beograda koje postoji više od 10 godina na tržištu i bavi se uvozom i distribucijom vina, piva, konditorskih proizvoda i kućne hemije.\nPotreban nam je: Komercijalista na terenu.\nMesto rada: Beograd, Niš, Novi Sad, Paraćin i Požarevac\nTerenski obilazak postojećih kupaca i pravljenje trebovanja\nAnaliza kupaca, priprema komercijalnih ponuda i realizacija prodajnih ciljeva\nRadno iskustvo od najmanje godinu dana na poslovima prodaje\nSelect Food d.o.o. je kompanije osnovana 2009 godine u Beogradu, čija je osnovna delatnost uvoz i distribucija robe široke potrošnje. Trenutno sarađujemo sa preko 20 stranih dobavljača iz 8 evropskih država, kao i sa preko 5000 kupaca na čitavoj teritoriji Srbije.


Borenović o Dodiku nakon dogovora o formiranju vlasti: Veliki baja je od danas mali miš /VIDEO/ - Inat World\n“Milorad Dodik je najveća prevara u istoriji Republike Srpske”, kazao je predsjednik PDP Branislav Borenović. On je rekao da je Dodik danas prihvatanjem ANP-a odredio put BiH u NATO savez .\n“Ovim je Dodik pogazio ne samo skupštinsku deklaraciju o vojnoj neutralnosti nego i srpski narod i Narodnu skupštinu”, kazao je Borenović, naglašavajući da je “Milorad Dodik čovjek opasnih namjera i najveća prevara u historiji Republike Srpske”.\nDodik je pokazao pravo lice – da je čovjek koji je spreman da pogazi vlastiti narod i NSRS.\nPredsjedništvo BiH je danas postiglo dogovor da se Godišnji nacionalni plan (ANP) za članstvo u NATO pošalje u Brisel i da se imenuje Zoran Tegeltija za predsjedavajućeg Vijeća ministara BiH.\nDodik konačno pao!Bakir Izetbegović i Željko Komšić natjerali Dodika da potpiše ANP!\nGepostet von Udruženje El-iman am Dienstag, 19. November 2019\nTotal views : 248839


Sledi borba za bronzu: Odbojkaši Srbije ne brane zlato, Italija u finalu Evropskog prvenstva – Naši u svetu\nSledi borba za bronzu: Odbojkaši Srbije ne brane zlato, Italija u finalu Evropskog prvenstva\nObjavljeno 19/09/21 u 07:00\nFoto: Tanjug/AP Photo/Jakub Piasecki\nOdbojkaši Srbije nisu uspeli da nastave odbranu evropskog trona i plasiraju se u finale, pošto su poraženi od Italije rezultatom 3:1, po setovima 29:27, 25:22, 23:25, 25:18.\nPremda je u prvom setu imala početnu prednost od 8:4, usledila je serija Italije i preokret. Bio je egal sve do finiša kada je Srbija povela 22:20. Međutim, ponovo su Italijani uspeli da preokrenu i slave 29:27.\nU drugoj deonici srpska selekcija je ponovo povela, da bi Italija preokrenula na 12:9 i čuvala prednost do kraja seta, a potom i lako slavila 25:22.\nU trećem setu Srbija je vodila gotovo čitavo vreme, dok je Italija jurila rezultat. Ipak, naš tim nije uspeo da se odlepi sa nekom većom rezultatskom prednošću, ali je iskoristila prvu set loptu i poenom Petrića smanjila na vodstvo Italijana na 2:1.\nEvropski prvaci izgubili su snagu u četvtom, psolednjem setu. Italija je povela 4:0, kasnije uvećala prednost na 12:6. Problemi sa napadom, ali i prijemom lopte bili su evidentni.Italija je na kraju lako dobila poslednji set rezultatom 25:18, pišu sportske.net.\nNajbolji u srpskom timu bio je Marko Podraščanin sa 13 poena, koliko je postigao i Uroš Kovačević. Italijane je predvodio Mićileto sa 23, dok je Pinali upisao 16.\nItalija će u finali igrati sa reprezentacijom Slovenije, dok će Srbija snage odmeriti sa Poljskom.\nReprezentativka Srbije Staša Gejo osvojila bronzanu medalju na SP u sportskom penjanju


Dodik: Efikasna akcija policije dokaz da u Srpskoj neće vladati bezakonje - Top Portal\nNaslovnica Vijesti BiH Dodik: Efikasna akcija policije dokaz da u Srpskoj neće vladati bezakonje\nBANJALUKA – Srpski član Predsjedništva BiH Milorad Dodik čestitao je Policiji Republike Srpske na čelu sa Sinišom Kostreševićem na efikasnoj akciji koja je rezultirala hapšenjem nalogodavaca i osumnjičenih za ubistvo šefa kriminalističke policije iz Prijedora Radenka Bašića.\n“Informisan sam da je riječ o licima za koja je Policija Republike Srpske odmah posumnjala da su počinioci, jer su brzo došli do sumnje ko je i nalogodavac i šta je motiv”, rekao je Dodik za Srnu.\nNa pitanje Srne da prokomentariše činjenicu da su policijski službenici Uprave za organizovani i teški kriminalitet Ministarstva unutrašnjih poslova (MUP) Republike Srpske lišili slobode 20 lica koja se dovode u vezu sa teškim ubistvom policijskog službenika Radenka Bašića, Dodik je istakao da je ova akcija dokaz da u Republici Srpskoj neće vladati bezakonje, da niko nije iznad države i da će svako ko počini ovakvo ili bilo koje krivično djelo odgovarati.\n“Porodici ubijenog policajca niko ne može nadoknaditi gubitak, ali on bi svakako bio strašniji da ubice nisu otkrivene i uhapšene”, naglasio je srpski član Predsjedništva BiH.\nŠto se tiče tužilaca iz Prijedora i specijalnog tužilaštva Republike Srpske, Dodik je rekao da najmanje što bi mogli danas da urade jeste da podnesu ostavke iz moralnih razloga, a policija bi mogla da pokrene istragu o eventualnoj sprezi tužilaca i ubica u ovom slučaju.\n“Ukoliko se ne povuku sami, razmislićemo dobro da li nam trebaju takvi tužioci. I znam, opet će neko reći da se miješam u posao koji nije moj, ali isto tako znam da ove ubice nisu uhapšene da bi se i te kako našao neko ko bi meni postavio pitanje kako još nisu pronađeni”, rekao je Dodik.\nNačelnik Sektora kriminalističke policije prijedorske Policijske uprave Radenko Bašić ubijen je 21. marta iz vatrenog oružja u prijedorskom naselju Pećani.\nPrethodni članakVišković sutra u Trebinju sa Draškovićem\nNaredni članakU hrvatskim skladištima gotovo dva miliona neiskorišćenih vakcina


March 12, 2018 - 8:25 PM Kod vijesti : 885441 Izvor : ABNA/ vijesti.ba Link:\nABNA: Izrael pozdravlja odluku Skupštine Kantona Sarajevo da ukine odluku o imenovanju osnovne škole u Sarajevu po "veoma kontroverznoj antisemitskoj ličnosti Mustafi Busuladžiću", saopćeno je iz Ambasade Izraela u Tirani.\nKako se dalje navodi, Ambasada Izreala pozdravlja napore koje je poduzela Skupština KS da se ispravi odluka iz oktobra 2016.\n- Ovaj potez predstavlja važan korak prema priznanju bogatog antifašističkog naslijeđa ponosnog naroda vaše zemlje - stoji u saopćenju.\nIzrael, dodaje se, siguran je da će svi nivoi vlasti u BiH nastaviti pružati sigurnost svojim manjinama, uključujući jevrejsku zajednicu, govoreći glasno protiv antisemitizma, poricanja Holokausta i svakog historijskog revizionizma o djelima nacista i njihovih kolaboranata širom Evrope.\nBusuladžić je bio bošnjački mislilac i intelektualac, a kada je pomenuta škola dobila naziv po njemu, Izrael je odmah uputio protestnu notu.\nCionistički zvaničnici iz Izraela reaguju na bilo kakva dešavanja i odluke vezane za njihov okupatorski režim i jevrejski narod, zaboravljajući zločine koje svakodnevno čine na okupiranim palestinskim teritorijama.


Višegradski fudbaleri nastavili uspješnu seriju i u Prnjavoru | 058.ba\nVišegradski fudbaleri nastavili uspješnu seriju i u Prnjavoru\n27. маја 2013.\t058.ba\nVIŠEGRAD – Trijumfom nad ekipom Ljubića u Prnjavoru fudbaleri Drine HE su zabilježili petu pobjedu u nizu i zauzeli mjesto u gornjem dijelu tabele. Tako su Višegrađani za samo mjesec dana od ekipe koja se borila za opstanak stali uz rame najuspješnijim timovima u tekućoj sezoni.\n– Kolo prije kraja prvenstva nalazimo se na šestoj poziciji sa realnim izgledima da plasman i popravimo jer u poslednjem kolu dočekujemo Rudar. Mjesto među prvih šest ekipa na tabeli nam obezbjeđuje i plasman u 1/16 finala kupa BiH. Pokazali smo kad je najteže da smo najbolji, kad se još doda da smo imali problema sa kartonima i povredama tokom cijele polusezone rezultati još više dobijaju na značaju. Cilj je ostvaren, plasirali smo se u sredinu tabele što smo i priželjkivali pred početak prvenstva i sigurni smo da će Drina HE i u budućnosti biti stabilan prvoligaš – rekao je Marko Vidaković, trener Višegrađana.


Konzorcijum češke i ruske firme zainteresovan za železaru :: emg.rs:: Sve najnovije ekonomske vesti i vesti dana - Srbija region svet, 2010\n22. mart 2012. | 15:58\nU holdingu su firme "Plzen stil" iz Češke i "Bumaš AD" iz Rusije u vlasništvu Igora Šamisa koji je danas u razgovoru sa Krkobabićem izrazio spremnost da njegova kompanija investira u smederevsku železaru.\n"Krkobabić je zahvalio na zainteresovanosti i spremnosti tog holdinga da ulaže u lidersku izvoznu kompaniju u Srbiji", piše u saopštenju.\n"Plzen stil" je nastao fuzijom nekadašnjih Škodinih fabrika čelika.\nČeličana u Češkoj ima 150-godišnju tradiciju, a obe kompanije, češka i ruska, specijalizovane su za metalurgiju i mašinogradnju.\nKrkobabić je, prema informacijama Bete, nedavno razgovarao i sa investirorima iz Ukrajine o investiranju u smederevsku železaru i zajedno sa njima posetio tu firmu.\nDržava Srbije je krajem januara ove godine od američke kompanije Ju es stil (U.S. Steel) otkupila železaru iz Smedereva za jedan dolar.\nJu es stil je napustio poslovanje u Srbije zbog gubitaka koje je pravila železara u kojoj je zaposleno oko 5.500 radnika, a Vlada Srbije traži strateškog partnera za tu kompaniju.\nKompanije: Železara u Smederevu


Telekom Srbija danas je obavestio javnost da će, kako stoji u saopštenju, "povodom višenedeljne hajke koju United Grupa vodi protiv Telekoma Srbija, koristeći medije u svom vlasništvu, podneti tužbu protiv ove kompanije i tražiti naknadu štete", ocenjujući da se radi o "nelojalnim napadima konkurencije."\nOvim povodom podsećamo Telekom Srbija, naše gledaoce i javnost da je N1 privatni medij sa nezavisnom uređivačkom politikom koji ne samo da ima nesporno pravo, već i obavezu da se bavi poslovanjem svih javnih, kao i drugih preduzeća koja su u većinskom vlasništvu države i koja raspolažu sa novcem građana Srbije.\nN1 je već godinama predmet snažne kampanje predstavnika vlasti i države, kao i poslanika vladajuće koalicije u Skupštini Srbije, upravo zbog pristupa da aktivnosti države i svih njenih preduzeća moraju biti predmet analiza i kritike. Svođenje N1 koji je privatni i nezavisni medij, na ulogu servisa investitora, od strane državnog preduzeća Telekom, je potpuni i nesporni dokaz da rukovodstvo Telekoma Srbija uopšte ne prepoznaje sopstvenu obavezu da, kao većinski državno preduzeće, građanima i investitorima podnosi izveštaje o poslovanju, a posebno o gubljenju vrednosti kompanije.\nTelekom Srbija ne poštuje zakone Srbije za šta očigledno ima podršku vlade. Na gubljenje vrednosti i netransparentno poslovanje kompanije Telekom Srbija ukazali su na programu N1 članica Saveta za borbu protiv korupcije, koji je vladino savetodavno telo, kao i drugi ugledni ekonomski analitičari.\nN1 će i u budućnosti nastaviti da se bavi načinom i rezultatima rada svih javnih i većinski državnih preduzeća, uključujući i Telekom Srbija.\n← VODIČ ZA NOVINARE: Izveštavanje sa nasilnih protesta\nRadna grupa za bezbednost novinara osuđuje napade na novinare i medijske ekipe tokom protesta i poziva da svi slučajevi budu prijavljeni nadležnima →


Inovacioni start-ap centar | M novine Sremski informativni portal\nM novine Sremski informativni portal > Ekonomija > Inovacioni start-ap centar\nOpština Stara Pazova, Kabinet ministra za inovacije i tehnološki razvoj i Regionalna razvojna agencija Srem sprovode projekat Regionalni centar za održivi razvoj Srema, koji se tiče uspostavljanja inovacionog Start-ap centra u Staroj Pazovi. U Sportskom centru Fudbalskog saveza Srbije, 14. februara, održana je uvodna konferencija pomenutog projekta, na kojoj su predstavljene projektne aktivnosti i delovanje Međuopštinske radne grupe za inovacionu delatnost u Sremu.\nRegionalni centar za održivi razvoj Srema predstavljaće mesto gde ideje postaju biznis a bave se energetskom efikasnošću i zaštitom životne sredine istaknuto je na uvodnoj konferenciji projekta koji podrazumeva uspostavljanje inovacionog Start-ap centra u Staroj Pazovi, koji će se nalaziti u strogom centru na površini od oko 300 metara kvadratnih.\nAktivnosti projekta tiču se: renoviranja i adaptacije ISCSP u Staroj Pazovi, nabavka potrebne opreme, nameštaja i uređaja neophodnih za rad startapova i angažovanje i rad menadžmenta ISCSP sa nabavkom softvera ističe, upavnica centra Tanja Mijajlović.\nProjekat realizuju Regionalna razvojna agencija Srem i Opština Stara Pazova, koja je između ostalog, obezbedila poslovni prostor čije opremanje je u toku, a otvaranje centra očekuje se u naredna dva meseca. Ključni razlozi za osnivanje centra u ovom delu Srema, ističu nadležni, jesu geografski položaj između dva najveća grada u zemlji i stepen razvijenosti privrede.\nVlada Republike Srbije izdvojila je više od 40 miliona dinara za uspostavljanje inovacionog Start-ap centra u Staroj Pazovi. Predstavnici Kabineta ministra za inovacije i tehnološki razvoj ističu, da je do sada uspostavljeno osam ovakvih centara u Srbiji, ukupne vrednosti 250 miliona dinara, a isto toliko novca i centara očekuje se i u ovoj godini.


BOLNICA „DR MLADEN STOJANOVIĆ“ PRIJEDOR: NAPREDAK U ABDOMINALNOJ HIRURGIJI - infoPrijedor\nHome › Prijedor › BOLNICA „DR MLADEN STOJANOVIĆ“ PRIJEDOR: NAPREDAK U ABDOMINALNOJ HIRURGIJI\nPrijedorska bolnica “Dr Mladen Stojanović” angažovala je profesora abdominalne hirurgije Zdravka Marića iz Banjaluke, koji može da radi i najsloženije abdominalne zahvate, izjavio je direktor bolnice Mirko Sovilj.\n“Zahvalni smo što je ugledni i iskusni abdominalni hirurg odabrao našu ustanovu za saradnju jer je to obezbijedilo veću sigurnost u našem hirurškom radu i našim hirurzima omogućilo vrhunsku edukaciju i osposobljavanje”, rekao je Sovilj novinarima u Prijedoru.\nOn je naveo da je na ovaj način prijedorska bolnica osnažila tim koji će dalje osposobljavati mlade kolege koji dolaze.\n“To je značajan korak koji će omogućiti da naši pacijenti dobiju najsloženije operacije u najboljim uslovima”, kaže Sovilj.\nBolnica “Doktor Mladen Stojanović” pokriva šest lokalnih zajednica prijedorske regije sa 200.000 stanovnika, a dio usluga pruža i pacijentima iz više opština Unsko-sanskog kantona.\nBolnica prestala naplaćivati preglede djece za upi... Prijedorska bolnica prestala je naplaćivati mikrobiološke pretrage koje su uslov za polazak djece u vrtić, kako pri upisu u ovu predškolsku ...\nPRIJEDORSKA BOLNICA NE SMANJUJE OBIM USLUGA UPRKOS... U prijedorskoj Opštoj bolnici „Dr Mladen Stojanović“, jedinoj regionalnoj bolničkoj ustanovi, i pored finansijskih poteškoća tokom protekle godine nij...\nBOLNICA „DR MLADEN STOJANOVIĆ“: SMANJENJEM PLATA D... Većini od 520 zaposlenih u bolnici "Dr Mladen Stojanović" Prijedor od početka ove godine biće umanjeni koeficijenti za obračun plate, čime se planira ...\nBOLNICA „DR MLADEN STOJANOVIĆ“: TEŠKO FINANSIJSKO ... Bolnica "Doktor Mladen Stojanović" Prijedor 2015. godinu zaršava u teškoj finansijskoj situaciji, ali radeći punim kapacitetom i ne smanjujući obim us...\nINFORMACIONI SISTEM ZA LAKŠU KOMUNIKACIJU SA PACIJ... Prijedorska Bolnica "Dr Mladen Stojanović" uvela je novi informacioni sistem kojim su uvezana sva mjesta komunikacije sa pacijentom od prijema do otpu...\nBOLNICA “DR MLADEN STOJANOVIĆ”: ŠIRITI... Gradonačelnik Prijedora Marko Pavić najavio je podršku širenju dijagnostičkih i terapijskih procedura u bolnici "Doktor Mladen Stojanović" u tom gradu...\n‹ IN MEMORIAM: LAZO RADOVIĆ\nOČUVANJE TRADICIONALNIH IGARA KAPANJA I TRIKANJA ›


Kompanije Best Seed Producer i Scom pomažu opremenje sale Gimnazije u Bačkoj Topoli - Moja Backa Topola\n14/02/2018\tDruštvo Ostavi komentar 268 Pregleda Izvor: mojabackatopola.rs\nKompanije “Best Seed Producer” i “Scom” koje se nalaze u poslovnom sistemu Vladimira Vrbaškog, donirale su sredstva za nabavku dela nove opreme i didaktičkih sredstava za nastavu fizičkog vaspitanja Gimnaziji I Ekonomskoj školi ”Dositej Obradović” u Bačkoj Topoli.\n– Ovo nije prva donacija koju primamo od ovih firmi, jedna donacija je već bila početkom 2017. godine. Sredstva će biti utrošena za nabavku neophodne opreme i ovim putem bih pozvao sve kompanije da se uključe u akciju i pomognu nam donacijama da obezbedimo deci u našoj školi što bolje uslove – izjavio je Veselin Martinović, direktor ove škole u Bačkoj Topoli.\nKompanije koje su u poslovnom sistemu Vladimira Vrbaškog u prethodne dve godine donirale su više od 10 miliona dinara raznim obrazovnim, sportskim, kulturnim, zdravstvenim i crkvenim ustanovama, a takav trend će se prema rečima Ljiljane Milošević, rukovodioca marketinga kompanije “Best Seed Producer” nastaviti i u 2018 godini.\n– Trudimo se da naše strateško opredeljenje društveno odgovornog poslovanja u svim segmentima usmerimo ka poboljšanju života najugroženijih socijalnih kategorija, ali I šire lokalne zajednice. Pomažemo velikom boju ustanova da realizuju razne projekte koji doprinose da imaju bolje i lakše ulove rada i poslovanja. – rekla je Miloševićeva I dodala da je odgovoran odnos prema društvu jedan od važnih zadataka ovih kompanija.\nTagoviGimnazija Backa Topola Gimnazija Dositej Obradovic\nObaveza građana je da čiste sneg sa trotoara\nPerSu komšija stiže u Bačku Topolu\nKošarkaši odigrali najbolje poluvreme u polusezoni ali nedovoljno za pobedu\nOČEKIVANA I UBEDLJIVA POBEDA ZA KRAJ\nDeca iz Bambija okitila jelku u centru grada